
MA LLYTHRENNEDD CYNNAR



Beth yw gofidiau, heriau a phryderon rhieni di-Gymraeg wrth iddynt ystyried anfon eu plant i ddarpariaeth Gymraeg?  A wireddir y rhain dros gyfnod o amser?

Crynodeb:

Yn yr ymchwil hwn edrychir ar ysgogiad, heriau a phryderon rhieni wrth iddynt gyflwyno ail iaith i’w plant yn gynnar yn eu bywydau.  Anfonwyd holiaduron at rieni di-Gymraeg oedd â phlant dwy a thair blwydd oed.  Roedd y plant hyn i gyd yn mynychu lleoliadau Cymraeg. Roedd yr holiadur yn gofyn pa ysgogiad oedd gan rieni wrth iddynt anfon eu plant i leoliad Cymraeg.  Gofynnir pa her a phryder a godwyd wrth iddynt fynychu ac a gafod y rhain eu dileu ar unwaith, o fewn tri mis, chwe mis neu deuddeg mis. Er mwyn cael dadansoddiad cynhwysfawr, cafwyd methodoleg gymysg, megis meintiol oddi wrth yr 28 holiadur ac ansoddol o’r 5 cyfweliadau. Cwblhawyd 3 holiadur peilot cyn dechrau ar yr ymchwil. Roedd deuddeg cwestiwn ar yr holiadur ac roedd y cyfweliadau yn rhan-strwythedig trwy ddilyn rhediad yr holiadur. Gwnaeth y canlyniadau ddangos mai’r awydd i ymdoddi mewn i’r gymuned a’r ysgolion lleol oedd yr ysgogiad fwyaf poblogaidd.  Gwelir diwylliant a chyflwyno’r Gymraeg yn gynnar yn fantais wybyddol gyda swyddi gwell hefyd yn cael ei nodi. Wrth ganolbwyntio ar heriau a phryderon, gwelir oedi iaith, deall iaith y lleoliad a phryderon teulu estynedig yn cael eu godi.  Nodwyd dilyniant addysg y plant a’r ddarpariaeth o wersi Cymraeg i rieni hefyd yn yr ymchwil.

1. Cyflwyniad:  
Fel rhywun sydd wedi ymdrin â dysgu plant am dros ugain mlynedd mae gweld sut mae plant yn caffael iaith wedi datblygu i fod o ddiddordeb i mi. Teimlaf yn angerddol fod datblygiad iaith a mewnbwn rhieni a gofalwyr yn rhan o’r broses o gaffael iaith i blentyn.  Yn ogystal, mae cyflwyno ail iaith o fewn ein Meithrinfeydd ac Ysgolion Meithrin wedi bwydo’r diddordeb wrth weld plant yn mewnoli ail iaith yn naturiol. Yn aml, gwelir plant yn dod yn gydamserol ddwyieithog wrth iddynt siarad a chyfathrebu yn eu mamiaith a’r Gymraeg heb unrhyw anhawster.  Gwelir peth cyfnewid cod ond ar ôl tua chwech mis mae’r plant yn goresgyn yr anawsterau ac yn hyderus wrth gyfathrebu yn y ddwy iaith. 
Ym mis Awst 2016 nodwyd gan Lywodraeth Cymru ei bod am weld miliwn o siaradwyr Cymraeg yng Nghymru erbyn 2050 (Llywodraeth Cymru, 2016). Gan mai ond 19% o’r boblogaeth sydd yn siarad Cymraeg ar hyn o bryd rhaid ymestyn a chyrraedd y boblogaeth di-Gymraeg er mwyn cyrraedd y nod hwn (StatsCymru, 2012).  Yn 2012 gwelwyd tua 562,000 o siaradwyr Cymraeg yng Nghymru ac felly disgwylir i ni ddyblu’r nifer mewn llai na chenhedlaeth (StatsCymru, 2012). 
Fodd bynnag, wrth ymestyn at y teuluoedd di-Gymraeg beth yw’r gofidiau a heriau maent yn eu hwynebu wrth iddynt ystyried danfon eu plant i ddarpariaeth Gymraeg ei hiaith, a pha ysgogaeth sydd iddynt wneud hynny?  Dyma’r cwestiwn a drafodir mewn holiadur sydd yn rhan o’m hymchwil M.A. Llythrennedd Cynnar.  Yn yr holiadur, gofynnwyd beth yw gofidiau rhieni a beth oedd yr heriau wrth iddynt osod eu plant o fewn darpariaeth nad oedd yn siarad yr un iaith â’r cartref. Hefyd edrychir beth yw’r ysgogiad wrth ddanfon plant i leoliad Cymraeg ei iaith ac a yw’r rhain yn cael eu gwireddu.  Mae ysgogiad personol rhieni yn rhan o’r broses, ond a oedd ganddynt ddisgwyliadau ychwanegol wrth greu plant sydd yn gydamserol ddwyieithog wrth eu danfon i Feithrinfa neu Ysgol Feithrin yn ddwy neu’n dair oed. 
 





2. Adolygiad Llenyddol:
	2.1         Gosod y Sefyllfa
Mae Llywodraeth Cymru (2016) wedi gosod sialens i Gymru i greu miliwn o siaradwyr Cymraeg erbyn 2050.  Wrth osod y sialens a’r her yma nodwyd gan Lywodraeth Cymru (2016) byddai’r Blynyddoedd Cynnar yn rhan o’r ymgyrch i gyrraedd y nod. Ymateb y Llywodraeth oedd cymorthdal i’r Mudiad Meithrin o £2 filiwn dros ddwy flynedd er mwyn darparu Cylchoedd mewn ardaloedd lle nad oedd darpariaeth (Llywodraeth Cymru, 2017). Hefyd, galluogwyd y Mudiad Meithrin i neilltuo’r arian i  gryfhau Cylchoedd a’r ddarpariaeth i ddysgu iaith yn ardaloedd traddodiadol y Mudiad. Er enghraifft, dechrau cynllun newydd yn Llangynnwr, o dan yr enw ‘Cymraeg i bawb’ er mwyn cyflwyno’r Gymraeg i rieni yn gynnar ym mywydau eu plant (Llywodraeth Cymru, 2017).  Gwelir hyn yn dilyn ac ehangu ar waith Twf oedd hefyd yn cyflwyno’r Gymraeg i rieni a’u babanod o’r crud (Llywodraeth Cymru, 2017). Nododd Gwenllian Lansdown Davies, Prif Weithredwr y Mudiad Meithrin:
‘Bydd buddsoddiad ariannol ychwanegol Llywodraeth Cymru yn galluogi Mudiad Meithrin i sicrhau agor cylchoedd Meithrin a Ti a Fi newydd er mwyn cyfrannu at dargedau uchelgeisiol strategaeth iaith ‘Cymraeg 2050’  
(Llywodraeth Cymru, 2017:2).
	
Mae dros 22,000 o blant yn mynychu Cylchoedd Mudiad Meithrin ac o’r rhain mae 60% yn cael eu magu mewn cartrefi di-Gymraeg. Wrth i’r plant fagu hyder yn yr iaith gwelir 86% yn symud ymlaen at addysg ffurfiol ysgol drwy’r Gymraeg (Mudiad Meithrin, 2018). Yr ysgogaeth am hyn, yn nôl Baker (2017) yw sicrhau gwell swyddi ac i ymdoddi o fewn y gymuned. Pan agorwyd y Cylch cyntaf o dan adain y Mudiad Meithrin yn 1971 roedd 11.3% o blant 3 - 4 mlwydd oed yn siarad Cymraeg, erbyn hyn mae’r ganran yn 23.3% (Mudiad Meithrin, dim dyddiad). Yr ystadegau mwyaf diweddar sydd gan y Mudiad yw ffigurau 2016-17, sydd yn dangos mai ond 20.8% o blant sydd yn cael eu magu ar aelwyd uniaith Gymraeg.  Felly gwelir 78.2% yn cael eu magu ar aelwydydd di-Gymraeg ac o’r rhain mae 56.6% yn uniaith Saesneg neu iaith dramor (Mudiad Meithrin, 2018a).  Wrth nodi fod 20.8% o blant yn Gymraeg iaith gyntaf, gwelir bod hyn yn debyg iawn i ystadegau Cyfrifiad 2011 gyda 19% o drigolion Cymru yn Gymry Cymraeg eu hiaith (StatsCymru, 2012).
Bwriad yr ymchwil hwn felly yw edrych ar y 78.2% o blant dwy a thair blwydd oed sydd yn mynychu Ysgol Feithrin neu ddarpariaeth Gymraeg a gweld beth yw’r heriau a welwyd wrth gyflwyno ail iaith i’r plentyn (Mudiad Meithrin, 2018).  Wrth gyflwyno’r ail iaith yn gynnar iawn yn ei fywyd gwneir y plentyn yn gydamserol ddwyieithog. Hynny yw, fod y ddwy iaith yn datblygu ac yn ehangu ar yr un pryd (Baker, 2017). 

2.2        Caffael Iaith
Mae damcaniaeth Chomsky o’r Ddyfais Gaffael Iaith yn credu dylai plentyn sydd yn derbyn dwy iaith o’r groth, sef mamiaith ac ail iaith, fod yn naturiol ddwyieithog. Credai Chomsky (1965) fod plant yn caffael iaith o’r crud a’i fod yn broses awtomatig. Er bod gan y Gymraeg a’r Saesneg, er enghraifft, ddwy drefn gystrawennol wahanol, credai Chomsky (1965) fod y Ddyfais Caffael Iaith yn medru gwahaniaethu a dosbarthu’r wybodaeth mewn modd naturiol i’r plentyn. Wrth gaffael yr ail iaith gelwir hyn yn ddwyieithrwydd cydamserol.  Er bod damcaniaeth Chomsky bellach dros hanner can mlwydd oed mae’r ddamcaniaeth yn sylfaen i waith athrawon presennol ym myd iaith a dwyieithrwydd ac yn sail i waith Pearson (2008). 
Fodd bynnag, gwelir Evans (2014) yn datgymalu damcaniaeth Chomsky wrth iddo dystiolaethu bod iaith, yn enwedig gramadeg, yn rhywbeth mae plentyn yn dysgu yn hytrach nai fod yn gynhenid. Credai Chomsky ‘linguistic theory is concerned primarily with an ideal speaker-listener, in a completely homogeneous speech-community, who knows its language perfectly’ (Chomsky, 1965:3). Fodd bynnag, dwed Evans (2014) a Anderson (2014) fod iaith yn datblygu o’i ddefnydd a bod gramadeg a geiriau yn cyd redeg heb reolau.  Nodai ‘language-as-use’ yn hytrach na ‘language-as-instinct’ (Evans, 2014:5). Cefnogir hyn ddamcaniaeth Skinner sydd yn sôn am y ‘behaviourist approach’ a’r ‘operant conditioning’ wrth nodi fod plentyn yn datblygu a chaffael iaith yn dilyn mewnbwn oedolyn (Skinner,1938 dyfynnwyd yn Gross, 2015:326). Nodir ymhellach fod plentyn yn caffael iaith drwy ddynwared oedolyn ac wrth iddynt gyflawni’r dasg yn gywir maent yn cael atgyfnerthiad positif sydd yn arwain at ddatblygiad iaith.  Nodai Skinner, ‘the child’s imitations are as telegraphic as its own spontaneous speech’ (1938 dyfynnwyd yn Gross, 2015:326).

2.3	Beth yw dwyieithrwydd
Mae’n anodd iawn cael diffiniad cywir o ddwyieithrwydd gan fod nifer o ddamcaniaethwyr yn gwrth ddweud ei gilydd.  Credai  athronwyr ac athrawon megis Baetens-Beardsmore, Crysal ac Oestreicher fod angen cael meistrolaeth lwyr o’r ddwy iaith sydd yn cyfateb i’w gilydd.  Hynny yw, bod siarad a gwaith ysgrifenedig yn gyfartal ac yn hollol gywir (García, 2009).  Soniai Oestreicher (dyfynnwyd yn Jones, 1998:3) fod angen i berson dwyieithog gael ‘complete mastery of two different languages without interference’. Fodd bynnag, cydnabyddir Beatens-Beardsmore (1993) fod person sydd wedi cyrraedd y fath gymhwysedd yn anghyffredin iawn a bod angen chwilio am ddiffiniad mwy realistig.
I’r gwrthwyneb gwelir Baker (2017) yn sôn bod person dwyieithog yn un sydd yn medru’r ddwy iaith ond yn fwy na hynny eu bod yn cofleidio natur dwyieithrwydd. Galwai dwyieithrwydd yn ddiffiniad ymbarel sydd yn cynnwys iaith a’r sgiliau sydd yn berthnasol i hynny, megis siarad, darllen, ysgrifennu a deallusrwydd. Nodai Baker (2014) bod person sydd yn ddwyieithog yn fodlon ceisio cyfathrebu yn y ddwy iaith er bod ei sgiliau llafaredd ddim yn rhugl.  Meddai Baker (2014:xvii) ‘a person who regularly uses both their languages, even though one language is still developing’. Er bod hyn yn gor symleiddio beth yw person dwyieithog mae’n dangos gallu a brwdfrydedd y dysgwr i geisio siarad yr iaith (García, 2009). Er bod y diffiniad isod dros dri deg mlwydd oed, gwelir ei fod yn cwmpasu nod pob person dwyieithog i allu cyfathrebu’n effeithiol wrth iddo ddweud:
‘the ability of a person to use here and now two or more languages as a means of communication in most situations and to switch from one language to the other if necessary’. 
							Oksaar (1983:19)




2.3.1 	Iaith Leiafrifol
Nodai’r ‘National Association for Language Development in the Curriculum (Naldic)’ (2015:3) bod dau fath o ddwyieithrwydd i gael, megis ‘Bilingual First Language Aquisition (BFLA)’ neu ‘Early Second Language Acquisition’. Mae BFLA yn golygu bod plentyn yn dysgu dwy iaith ar yr un pryd ac felly yn hollol ddwyieithog.  Tybiwyd felly fod y ddwy iaith yn iaith gyntaf wrth i’r plentyn cael mewnbwn cyffelyb. Gwelir fod y broses wybyddol yr un i gaffael un neu ddwy iaith (Naldic, 2015).  Fodd bynnag, gwelir un iaith yn drech na’r llall, wrth i nifer o blant dderbyn mwy o fewnbwn mewn un a llai yn iaith y cartref neu iaith leiafrif (Slavov, 2018; Naldic, 2015; Pearson, 2008; Pearson, 2007; Cummins, 2001).  
Wrth sôn am heriau iaith sydd yn lleiafrifol, nodai Baker (2017) fod cadw iaith yn gysylltiedig â chadw bioamrywiaeth gwlad.  Ni ellir gwahanu’r ddwy, gan iddo ddweud ’where forests are decimated, so are the homelands of people speaking a minority language.  Where biodiversity and rich ecosystems exist, so do linguistic and cultural diversity’ (Baker, 2017:44).  Awgrymai Baker (2107) fod iaith leiafrifol yn datgan hunaniaeth, yn gyfrwng byw i hanes y wlad ac yn rhoi mewnbwn byw i wybodaeth a deallusrwydd trigolion y fro.  Yn ogystal gwelir fod cystrawen iaith, ei ddyfais, a’i ffurf yn ddiddorol ac wrth gefnogi a diogelu’r ieithoedd lleiafrifol bydd mwy o gyfle i astudio ffurf iaith (Baker, 2017; Hornberger, 2006; Crystal, 2000). Nodai Baker (2017) bod y Gymraeg yn iaith leiafrifol ac un a fydd o dan fygythiad yn y ganrif nesaf oni bai y ceir ymyrraeth gadarn gan Lywodraeth Cymru.  Dyfynnir iaith leiafrifol fel un sydd yn cael ei siarad gan lai na 50% o’r boblogaeth (Oxford Biblographies, 2018).  Gwelir nod  Llywodraeth Cymru i sicrhau statws a ffyniant yr iaith drwy ariannu’r blynyddoedd cynnar yn ymrwymiad tuag at yr iaith (Llywodraeth Cymru 2017).
Sonnir Baker (2017) ymhellach y gellir cynllunio tuag at statws, defnydd a chorff iaith a byddai hyn yn arwain at well defnydd ohonni.  Yn dilyn gwaith Bwrdd yr Iaith Gymraeg (1999) gwelwyd Llywodraeth Cymru (2011) yn sicrhau dyfodol yr iaith drwy ddeddfwriaeth. Mae’r ddeddfwriaeth yn sicrhau fod y Gymraeg yn cael statws cyfartal i’r Saesneg a'i bod yn cael ei defnyddio ym mhob agwedd o fywyd diwylliannol, hamdden, cymunedol ac yn gymdeithasol. Fodd bynnag, rhybydd Baker (2017) yw bod y Gymraeg yn cael lle yn economi byw a Llywodraethol y Wlad ni ellir bod yn hunanfodlon.  Meddai Baker (2017:53) ‘no economy, no community; no community, no language’, rhaid i’r iaith felly fod yn iaith fyw.  

	2.3.2 	Cyflwyno ail iaith yn gynnar
Gweler Lenneberg (1967) yn sôn fod yna gyfnod allweddol i ddysgu a chaffael ail iaith. Gelwir hyn yn critical period hypothesis (CPH) (Lenneberg, 1967:154).  Oherwydd y modd mae’r ymennydd yn gweithio ei gred ef, a nifer o seicolegwyr eraill, megis Goswami (2008) a Dehaene-Lamberts a Gilga (2004) yw bod ochr chwith yr ymennydd yn aeddfedu rhwng dwy a deuddeg mlwydd oed. Ochr chwith yr ymennydd sydd yn gyfrifol am ddatblygiad iaith (Jones, 2014; Goswami, 2008; Lennenberg, 1967).  Ni all ochroli (laterization) ddigwydd ar ôl yr oed yma oherwydd ni chredir fod yr ymennydd yn ddigon hyblyg i drafod y wybodaeth a geir. Felly, o ganlyniad, mae caffael iaith yn haws rhwng dwy a deuddeg mlwydd oed (Lenneberg, 1967). Fodd bynnag, nodai Nagai (2002) fod ochroli yn medru dechrau mewn baban 6 mis oed a gwelir nifer o enghreifftiau sydd yn cefnogi gallu plentyn i ddysgu iaith newydd yn naturiol ar ôl deuddeg oed neu adeg glasoed. Cydnabyddai Nagai (2002) fod acen leol yn datblygu’n naturiol yn oed CPH Lennenberg ond mae’n nodi bod tystiolaeth yn adeiladu yn erbyn ei ddamcaniaeth ar gaffael iaith a bod nifer o enghreifftiau o ddysgwyr llwyddiannus hŷn.
Fodd bynnag, awgrymai Rhys a Thomas (2012) gall cyflwyno ail iaith yn gynnar arwain at oedi iaith.  Cytuna Marini et al., (2016) gyda’r farn hon wrth iddynt nodi fod ymwybyddiaeth geiriadurol plant dwyieithog yn waeth na phlant uniaith.  Er hyn, gweler bod plant dwyieithog yn well mewn profion ffonelegol (Marini et al., 2016) a phrofion cof gweithredol (McVeigh et al., 2017).   
Noda Mudiad Meithrin fod angen cael mwy o wybodaeth i rieni er mwyn iddynt deimlo’n fwy hyderus a chyfforddus wrth gyflwyno’r Gymraeg fel ail iaith i’w plant yn gynnar. Gwelwyd fod nifer o’r pryderon yn cael eu datrys wrth siarad a chyfathrebu gyda staff ac arweinwyr  lleoliadau (Lansdowne-Davies a Starr, 2018).


2.4	Agwedd Rhieni at Ail Iaith
Noda Barjesteh et al., (2016) fod damcaniaethwyr megis Bruner a Vygotsky wedi dylanwadu ar feddylfryd ymarferwyr iaith sydd yn cefnogi’r farn fod mewnbwn ac agwedd rhieni yn cael effaith ar ddysgu eu plant.  Teimlai bod damcaniaeth scaffaldio Bruner a’r ‘zone of proximal development’ (ZPD) Vygotsky yn gefnogol i fewnbwn cymdeithasol-ddiwylliannol ac ethno-ddiwylliannol positif rhieni at addysgu eu plant. Noda Bronfenbrenner fod y cylch agosaf o amgylch plant yn cael y dylanwad mwyaf ar eu haddysg boed yn bositif neu yn negyddol.  Mae’r system micro yma yn cadarnhau fod ysgogiad rhieni yn ddylanwadol (Bronfenbrenner, 1992).
Noda Soltainieh (2014), Ager (2001) a Baker (1992) fod agwedd yn rhan allweddol mewn datblygiad a chyrhaeddiad iaith plentyn.  Mae dysgwyr ifanc yn enwedig yn cael eu hysgogi gan eu rhieni wrth ddysgu mam iaith neu ail iaith. Teimla Barjesteh et al. (2016) fod rhaglenni llythrennedd adref yn cynnwys nifer o weithgareddau megis darllen ffurfiol yn ogystal â’r addysg anffurfiol.  Mae gweithgareddau anffurfiol yn annog deall print a iaith a gall hyn gynnwys darllen ac ysgrifennu ond hefyd gwaith tŷ megis darllen cynhwysion rysáit, creu rhestr siopa a thalu biliau. Creda Barjesteh et al., (2016) fod gweithgareddau yn y cartref o fudd i ddatblygiad llythrennedd ac iaith plentyn. Er hyn, yn ymchwil Barjesteh et al., (2016) noda fod rhieni Iranaidd yn cefnogi dulliau ffurfiol o addysgu eu plant, hynny yw, darllen a deall Saesneg.

	2.4.1	Agwedd rhieni at y Gymraeg
Noda Baker (1992) fod agweddau cyfredol yn dangos byd y ddwy iaith mewn cystadleuaeth â’i gilydd.   Hynny yw ‘the underlying assumption is of competition, one language threatening the other.  Positive consequences for one language imply negative consequences for the other language’ (Baker 1992:77).   Awgrymai hyn, wrth i un iaith ffynnu bod un yn dirywio, bod un iaith yn cynyddu ar draul y llall.  Nid yw canlyniadau ymchwil Baker, a gafodd ei gynnal yn 1992, yn cadarnhau'r farn hon (Baker, 1992).  Yn hytrach, mae’n nodi bod nifer o Gymry blaenllaw, megis Saunders Lewis yn ei araith ‘Tynged yr Iaith’ yn teimlo bod dwyieithrwydd yn lladd yr iaith Gymraeg leiafrifol os na fydd ymyrraeth gadarn a chyflym.
Hefyd, noda Baker (1992) ni ellir gofyn a yw cyrhaeddiad plentyn sydd yn  ddwyieithog yn gyffelyb i blentyn uniaith gan fod dwy iaith yn bodoli gan un a dim ond un iaith gan y llall.  Ni ellir felly cymharu’r ddau.  Mae person dwyieithog yn newid iaith yn dibynnu ar bwy mae’n siarad, mae’n gwneud hyn yn hollol naturiol.  Fodd bynnag, rhaid nodi ‘because the needs and uses of the two languages are usually quite different, the bilingual is rarely equally or completely fluent in the two lanauages’ (dyfynnir Grosjean, 1985 yn  Baker 1992:78).  
Gwnaeth Baker ymchwil yn 1992 oedd yn edrych ar agweddau plant yn eu harddegau tuag at yr iaith.  Cymerwyd pedair ysgol yng Ngogledd Cymru, dwy oedd yn uniaith Gymraeg â dwy yn ddeuieithyddol.  Roedd rhai o’r agweddau a welir yn holiadur Baker (1992:81) yn nodi nad oedd plant yn medru deall a dysgu dwy iaith ar yr un pryd.  Fodd bynnag, noda Baker (1992)  fod 48.8% yn anghytuno â hyn, yn erbyn 29.9% oedd yn cytuno (21.1% heb farn benodol).  Felly hefyd noda 59.1% eu bod yn anghytuno gyda’r datganiad bod dealltwriaeth o’r Gymraeg ac o’r Saesneg yn creu problemau iddynt.  Yma gwelir dim ond 12.6% yn cytuno gyda’r datganiad a 26.3% heb farn benodol.  Felly yn yr astudiaeth yma o 797 o ieuenctid yn eu harddegau roedd agwedd bositif tuag at yr iaith. Yn gyffredinol gwelir agwedd bositif tuag at ddwyieithrwydd yng Ngogledd Cymru lle cafodd yr astudiaeth ei chyflawni.  Gwelir agwedd bositif gan blant oedd yn eu harddegau cynnar 13/14 gyda hyn yn lleihau wrth i’r plant fynd yn hŷn.   Fodd bynnag, noda’r ymchwil fod plant sydd yn cael eu magu mewn cartrefi Cymraeg ond yn mynychu ysgolion dwyieithog yn ffafrio dwyieithrwydd ac yn dangos agwedd bositif tuag at yr iaith Gymraeg.  Noda Baker (2017) wrth i ieuenctid gael y cyfle i gymdeithasu a chyfathrebu yn y Gymraeg fod agwedd fwy positif ganddynt tuag at yr iaith. Gwelir fod dylanwad actifyddion iaith yn treiddio at agwedd, cymuned, rhieni, cyfoedion, sefydliadau llywodraethol, cyfryngau a chanu cyn gêm rygbi.  Mae'r rhain yn cael effaith ar sut mae’r Gymraeg yn cael ei phortreadu a’i hadnabod tu fewn a thu allan i Gymru (Baker, 2017; Baker 1992).




2.4 Ysgogiad rhieni i gyflwyno ail iaith.
2.5.1	Swyddi a gwell cyfleoedd gyrfa
Noda Barjesteh et al., (2016) fod ysgogiad rhieni yn cael ei ddylanwadu gan nifer o amrywiaethau, megis cefndir addysgiadol y rhieni, statws cymdeithasol, oed a rhyw.  Canfuwyd yn ymchwil Barjetseh et al., (2016) bod nifer fach (9%) o rieni Iranaidd yn obeithiol y byddai siarad Saesneg yn hwyluso gweithio a byw dramor. O’r astudiaeth yma gwelir fod ysgogiad rhieni Iranaidd yn un o’r angen i gymysgu a chydberthyn (intergrate movitvation) (Barjesteh et al., 2016:106).
Wrth edrych ar ysgogaeth, noda Mosty et al. (2013) fod ysgogiad rhieni Gwlad yr Iâ yn debyg i nifer o wledydd eraill,  megis datblygu sgiliau cyfathrebu da yn y fam iaith ac yn iaith Gwlad yr Iâ.  Nodwyd gan rieni fod sgiliau iaith ychwanegol yn rhoi’r cyfle i blant gael swyddi gwell yn y dyfodol a chredir ganddynt fod gwell datblygiad gwybyddol gyda phlant sydd yn meithrin dwy iaith neu’n amlieithog.  Yn cefnogi’r farn hon gwelir ymchwil Van Mensel a Deconinck (2017) hefyd yn nodi mai gwell swyddi sydd wrth gefn rhieni yn annog eu plant i ddysgu ail iaith. Nodir ymhellach bod medru dwy iaith yn ‘doorway to positions of power and wealth’ (Van Mensel a Deconinck, 2017:10).  
Mae McEown et al., (2017) yn edrych ar hunan ysgogiad ac felly yn edrych ar ysgogiad plant hŷn neu rieni i ddysgu Saesneg fel ail iaith.  Mae’r astudiaeth yn adeiladu ar adolygiad manwl gan McEown et al., (2014) a oedd yn edrych ar ddamcaniaethau integreiddio a chanlyniadau holistaidd dysgu ail iaith.  Noda McEown et al., (2017) ymhellach bod angen bod yn ddwyieithog er mwyn cael cymhwysedd proffesiynol i ymdrin yn yr ail iaith.  Mae hyn yn creu hunan hyder a chodi hunan fri'r dysgwr wrth iddynt sylweddoli eu bod yn medru cyfathrebu’n llwyddiannus ac yn hyderus yn yr ail iaith. 
Noda’r ymchwil yma fod yr angen i berthyn yn ysgogiad i ddysgu Saesneg.  Noda McEown et al., (2017:534) ‘’self internalized/identity relevant reasons are most likely to be the strongest predictors for various L2-motivated learning behaviors and success in language learning’.  Anelwyd yr holiaduron at fyfyrwyr israddedig Siapaniaidd.  Fodd bynnag, trwy ddadansoddi holiaduron rhieni plant dwy a thair oed yn yr ymchwil hwn gellir canfod ysgogiad gwahanol.  
I gefnogi gwaith McEown gwelir bod plant sydd yn cael eu haddysgu mewn dwy iaith am fwy na phedair blynedd yn cael gwell canlyniadau academaidd na’u cyfoedion uniaith (Lee et al., 2015; Mosty et al., 2013; Thomas a Collier, 2002). Nodir bod gwifrau’r ymennydd yn cael eu hymestyn wrth gyflwyno’r ail iaith yn gynnar a bod y buddion hyn yn ymestyn y gallu i ddysgu’n gyffredinol (Gross, 2015).  Fodd bynnag, yn dilyn ymchwil Muller Gathercole et al., (2014) ni welwyd unrhyw fantais gwybyddol wrth fod yn ddwyieithog.  Yn yr un ymchwil, ni welir anfantais ychwaith mewn profion oedd ar cyfranogwyr dwyieithog o dair oed hyd at saith deg oed (Muller Gathercole et al., (2014). 
Noda Baker (2017) bod mantais dwyieithrwydd yng Nghymru wedi dangos cynnydd mewn cyflog o rhwng 8 - 10%, oherwydd eu bod yn medru cyfathrebu yn Gymraeg ac yn Saesneg.  Mae medru rhyngweithio yn y ddwy iaith yn galluogi dod â’r ddwy gymuned at ei gilydd.  Dywed Baker (2017:424) ‘the cognitive advantages of bilinguals provide extra human capital that then affects their salaries’.
Wrth edrych ar swyddi a gyrfaoedd nodwyd fod mantais gan weithwyr dwyieithog dros rhai uniaith gan eu bod yn medru ehangu eu gorwelion a’r sgiliau i farchnadoedd sydd ar  ymylon y prif drefi neu’r dinasoedd (Baker, 2017).  Gwelir enghreifftiau lle mae angen iaith frodorol er mwyn ehangu busnes i mewn i gefn gwlad lle mae’r iaith frodorol yn ffynnu’n lleol (Baker, 2000).  Yma gwelir gwerth dwyieithrwydd.  Gwelir hyn yn digwydd yn yr Amerig lle ceir nifer o Giwbaniaid yn hybu economi Miami wrth iddynt fedru cyfathrebu yn Sbaeneg gyda brodorion o Mexico, Puerto Rico a Chiwba (Baker 2017).
Mae’r angen i berthyn yn gallu deillio o’r ysgogiad i agosáu at berson sydd yn dysgu’r ail iaith (Saesneg) neu i fod yn barod i agosáu a chreu cyfeillgarwch. Fodd bynnag, noda Crookes a Schmidt (1991) fod y ddamcaniaeth hon ddim mor llwyddiannus wrth ddysgu iaith dramor. Mae angen i’r iaith fod yn frodorol i’r lle mae’r dysgwr yn byw yn ôl Crookes a Schmidt (1991). Felly, wrth gyflwyno’r Gymraeg yn gynnar i blant gobaith Llywodraeth Cymru yw gweld twf naturiol yn yr iaith yng Nghymru (Llywodraeth Cymru, 2017).


	2.5.2	Integreiddio yn y gymuned
Gwelir Baker (2017) yn cefnogi pwysigrwydd agwedd ac ysgogiad rhieni at ddysgu ail iaith i’w plant.  Yn yr un modd gwelir agwedd ffrindiau hefyd yn bwysig wrth i’r diwylliant poblogaidd gael effaith a’r ffyniant yr iaith.  Yn bositif, gwelir yr Urdd, Eisteddfodau, Yr Eglwys neu Gapel a Mudiad y Ffermwyr Ifanc yn rhoi cyfle i bobl ifanc i gyfathrebu’n naturiol yn y Gymraeg (Mudiad Ffermwyr Ifanc Cymru, 2018; Urdd, 2015).  Noda Baker (1985:109) gallai’r Mudiadau hyn ‘result in the preservation of a more favourable attitude to Welsh’.  Fodd bynnag, ar yr ochr negyddol, noda Baker (2000:164) ‘assimilation leads ethnic minorities to adopt a positive attitude toward the majority culture and a negative attitude toward their own heritage’.  Cefnoga hyn safbwynt cynt McGuire (1985:255) ‘urbanisation, population growth and mass media technology ...expose them to common experiences have produced a distintive centripetal youth culture’.
Fodd bynnag, noda Baker (1985) fod Cymru yn arwain y gad wrth sicrhau bod y Gymraeg yn cael lle blaenllaw ym myd gweinyddol, llywodraethol ac yn y gyfraith.  Ceir cefnogaeth gan Lywodraeth Cymru wrth i ddeddfwriaeth sicrhau bod gan unrhyw berson yr hawl i fyw ei fywyd drwy’r Gymraeg (Llywodraeth Cymru, 2011).  Gall hyn olygu ysgrifennu siec yn y Gymraeg, rhoi tystiolaeth mewn Llys a gweinyddu busnes drwy’r Gymraeg.  Mae’r hawl hyn bellach yn statudol (Llywodraeth Cymru, 2011).  Gwelir hefyd benodiad Comisiynydd y Gymraeg yn sicrhau bod y deddfau a’r mesurau stadudol hyn yn cael eu gwireddu yng Nghymru (Comisiynydd y Gymraeg, 2012).

	2.5.3	Diwylliant 
Mae’r rheswm dros ddysgu iaith frodorol a theuluol yn amrywio (Barjesteh et al., 2016; Lee et al., 2015).  Teimla rai rhieni bod angen i blant ddysgu eu mam iaith yn gyntaf cyn iddynt ddysgu’r ail iaith er mwyn sicrhau eu hunaniaeth a phwy ydynt o fewn y byd. Nododd Lee et al., (2015:511) mewn ymchwil Americanaidd bod rhieni am i’r plant wybod eu bod yn ‘Mexicans that were born here. They need to speak their language’.  Y rhieni sydd â’r dewis o godi plant dwyieithog ac felly mae angen mwy o wybodaeth arnynt am y pwnc. Gwelir mewnbwn ysgolion, teulu agos a’r gymdeithas o amgylch y plentyn hefyd yn cael dylanwad (Lee et al., 2015; Mosty et al., 2013; Bronfenbrenner, 1992).  Mae’r mewnbwn hwn yn cadarnhau ymchwil rhyngwladol sydd yn gefnogol i  fanteision dwyieithrwydd, yn enwedig wrth gyflwyno'r ail iaith yn gynnar ym mywyd y plentyn (Baker, 2017; Colorín Colorado, 2017; Baker, 2014; Mosty et al., 2013).
Noda Mosty et al., (2013) bod plant dwyieithog yn wahanol i blant uniaith gan eu bod yn cael mynediad i ddiwylliant ac amgylchedd sydd yn gyfoethog eu natur.  Noda Bialystok (2001) bod plentyn dwyieithog yn cael ei herio i ddefnyddio sgiliau ystwythder wrth iddynt newid iaith yn ôl yr angen.  Hefyd noda Bialystok (2001) bod plentyn dwyieithog yn sensitif a theimladwy i wahanol ddiwylliannau a sefyllfaoedd.
Mae Van Mensel a Deconinck (2017); Morcom a Roy (2017);  Sobanski (2016) yn cytuno â hyn gan nodi fod caffael ail iaith yn medru agor meddwl dysgwyr i ddiwylliant y Wlad frodorol.  Meddai Morcom a Roy (2017:10) ‘it builds pride in their personal and cultural identity’. Yn ychwanegol meddai Sobanski (2016:163) mae’r gallu i siarad ail neu drydedd iaith yn ‘being inclusive and trying to increase cross-cultural understanding and acceptance of diversity’.  Mae’r gallu i fedru iaith frodorol yn cael ei gefnogi gan ‘UN Declaration on the rights of Indigenous Peoples’ (Cenhedloedd Unedig, 2008).
Darganfu Lee et al. (2015) bod rhieni uniaith Sbaeneg yn yr Amerig yn siarad Sbaeneg yn y cartref er mwyn cadw hunaniaeth a diwylliant Hispanig ond yn danfon eu plant i ysgol uniaith Saesneg er mwyn codi safon yr ail iaith.  Wrth i'r plant gael mewnbwn cadarn o’r iaith adref teimla’r rhieni fod y plant yn cael y gorau o’r ddwy iaith a byddant yn hollol ddwyieithog.  Noda rhai rhieni bod yr Amerig yn wlad lle mae dwy iaith yn hollol arferol ac felly bod angen i blant siarad fwy nag un iaith ac os yn bosib fod yn amlieithog (Lee et.al., 2015). Noda un arall bod plant brodorol sydd yn rhugl yn y Saesneg, yn gallu helpu rhieni i ddysgu’r iaith. 
Roedd agwedd rhieni at raglenni dwyieithog o fewn ysgolion yn fwy cymysg.  Teimla rhai bod plant yn gallu cymysgu’r ddwy iaith a bod hyn yn gallu atal caffael iaith.  Noda rhieni mai’r ateb i hyn yw dysgu Saesneg yn yr ysgol a Sbaeneg adref (Lee et al., 2015). Fodd bynnag, nodai ambell riant fod dysgu ail iaith, boed yn Sbaeneg neu Saesneg, yn gynnar o fewn y system meithrin yn gwneud datblygu sgiliau iaith yn haws.  Mae hyn yn cefnogi barn damcaniaethwyr iaith megis Chomsky (1965) a Lennenberg (1967). 

2.6	Heriau a phryder rhieni wrth gyflwyno ail iaith i’w plant
	2.6.1	Saesneg dros Famiaith
Un pryder a godir yn ymchwil  Barjesteh et al. (2016) oedd statws Perseg dros y Saesneg. Wrth edrych ar ddwyieithrwydd cydamserol, nid oedd rhieni Iranaidd yn fodlon bod Saesneg yn cael ei dysgu i’w plant cyn Perseg. Er eu bod yn gefnogol i’r Saesneg, credent fod datblygiad y famiaith (Perseg) yn cael ei rhwygo wrth i’r ail iaith cael ei chyflwyno’n gynnar.  Mae hyn i’r gwrthwyneb i dystiolaeth arbenigwyr iaith megis Baker (2017). Awgryma Baker bod plant sydd wedi cael eu magu â dwyieithrwydd cydamserol yn medru newid iaith yn hawdd heb fod un neu’r llall yn cael ei niweidio.  
Yn yr ymchwil roedd y plant rhwng 10 a 14 oed, pawb yn siarad Perseg fel mamiaith a Saesneg yn ail iaith, a phob teulu yn broffesiynol o ran cefndir economaidd cymdeithasol.  Fodd bynnag, mae’r cwestiwn a ofynnir yn yr ymchwil hon yn edrych ar heriau a phryderon rhieni plant sydd ar ddechrau siarad a chyfathrebu.  Ni fyddwn yn edrych ar gefndir cymdeithasol ond yn hytrach ar unrhyw her a phryder fydd wedi codi yn y flwyddyn gyntaf o ddechrau Ysgol Feithrin neu Feithrinfa Gymraeg.
Er i Barjesteh et al. (2016) ymchwilio i blant 10-14 mlwydd oed gwelir canlyniadau astudiaeth Mosty et al., (2013)  yn gadarnhaol i ddysgu ail iaith yn gynnar yn natblygiad plentyn.  Yn ymchwil Mosty et al., (2013) ymfalchϊodd 95% bod eu plant yn ddwyieithog gan bod cyfathrebu gyda pherthnasau adref yr un mor bwysig â chyfleodd addysgiadol y dyfodol.  Teimlai dros hanner y cyfranogwyr bod gwelliant yn natblygiad gwybyddol eu plant wrth iddynt fod yn ddwyieithog (Mosty et al., 2013).  Yn ogystal credai'r mwyafrif bod dysgu a datblygu mamiaith yn bwysig i gryfhau hunan ymwybyddiaeth a diwylliant.
Yn yr un modd, credai’r mwyafrif bod dysgu iaith Gwlad yr Iâ hefyd yn bwysig gan fod y mwyafrif o’r plant wedi cael eu geni yng Ngwlad yr Iâ a dyna lle roedd cartref y teulu bellach.  Gan bod y mwyafrif yn bwriadu aros yng Ngwlad yr Iâ, credent bod angen i’w plant fod yn rhugl yn yr iaith er mwyn iddynt ymdoddi i’r gymuned ac iddynt gael gwaith yn y dyfodol (Mosty et al., 2013). Un rheswm arall oedd cyfieithu i berthnasau pan fyddent ar wyliau. Fodd bynnag, gwnaeth un teulu’r penderfyniad pwrpasol i ddysgu Saesneg fel iaith y cartref yn lle ei mamiaith deuluol (Thai) er mwyn sicrhau bod y plentyn yn medru’r iaith ryngwladol cyn mynychu’r ysgol. Mewn astudiaeth wahanol gwelir agwedd rhieni fod dysgu ail iaith i’r plentyn yn ormod o waith. Er eu bod am i’w plant cael ymwybyddiaeth o’r famwlad, sef Norwy,  roedd dysgu Saesneg yn haws gan eu bod bellach yn byw yn Lloegr (Harding-Esch a Riley, 2003).
Yn astudiaeth Mosty et al., (2013) dewiswyd ysgol benodol i ddosbarthu’r holiaduron gan fod 84% o’r rhieni yn amlieithyddol neu yn ddwyieithog yn yr ysgol hon. Yn wir roedd 60% yn siarad mwy na dwy iaith o fewn y cartref (Mosty et al., 2013).  Fodd bynnag, wrth ddewis yr ysgol hon, targedwyd rhieni oedd yn ddwy neu amlieithog ac felly ceir agwedd at iaith oedd yn fwy agored nag ysgol oedd yn uniaith a Saesneg yn cael ei chyflwyno fel ail iaith (Mosty et al., 2013).  

2.6.2 Crefydd a Diwylliant
Sonia Yan (2003) fod rhieni yn Iowa, yn America yn datgan pryder bod eu credoau crefyddol, moesoldeb a chysylltiadau teuluol o dan fygythiad wrth i’r Saesneg gael statws uwch na’i mamiaith.  Yma addysgir eu plant mewn ysgolion deuieithyddol (dual schools) er mwyn sicrhau dyfodol eu hieithoedd lleiafrifol o Arabeg, Tseineg, Hebraeg a Sbaeneg (Yan, 2003). Cytunwyd gan astudiaeth achos yn Ffrainc wrth i deuluoedd siarad Arabeg o fewn y teulu a Ffraneg yn yr ysgol a’r gymuned gan fod hwythau yn teimlo bod eu credoau o dan fygythiad.  Yma gwelir y plant yn siarad Ffraneg gyda’i gilydd ond Arabeg gyda’u rhieni (Harding-Esch a Riley, 2003). 
Yn cefnogi hyn gwelir  astudiaeth ansoddol arall yn defnyddio cyfweliadau ac arolygon lle gwelwyd rhieni oedd yn gefnogol iawn i’r Sbaeneg ddim yn trosglwyddo’r brwdfrydedd hynny i’w plant. Ni welwyd y plant yn mabwysiadu a datblygu sgiliau iaith gan eu rhieni (Velázquez, 2009).  Fodd bynnag, rhaid nodi mai dim ond pum rhiant gafodd eu cyfweld yn yr astudiaeth hon (Velázquez, 2009). 
Fodd bynnag, gwelir yn America fod dwyieithrwydd yn amhoblogaidd a theimlwyd gan nifer (rhif 13)  o grwpiau ethnig bod Saesneg yn cael blaenoriaeth dros iaith a diwylliant eu hunain (Lee et al., 2015, Moore a Pérez-Méndez, 2006).  Mae astudiaeth Lee et al. (2015) yn dilyn gwaith gan Rowe (2008) sydd hefyd yn edrych ar gyrhaeddiad addysgiadol rhieni a’u deallusrwydd o ddatblygiad iaith a llefaredd.  Yma gwelir bod rhieni sydd yn fwy gwybodus yn dueddol o ryngweithio â’u plant ac mae gan hyn ddylanwad ar ddatblygiad iaith a dwyieithrwydd y plentyn (Rowe, 2008; Bronfenbrenner, 1992).   

	2.6.3	Mewnbwn Rhieni
Gwelir Smith a Gibbard (2011) yn nodi bod rhieni yn gwerthfawrogi datblygiad iaith a dwyieithrwydd pan mae’r manteision yn cael eu hesbonio iddynt.  Yn eu hymchwil hwy, gwelir rhieni oedd yn cydweithio’n aml ac yn rheolaidd â’u plant a llawer mwy o eirfa na phlant oedd â llai o fewnbwn.  Roedd amser yn her ac yn ysgogiad i rieni weithio gyda’u plant er mwyn gwella eu sgiliau llefaredd a llythrennedd.  Yn yr un modd yng Ngwad yr Iâ, gwelir astudiaeth o blant Pwylaidd yn cael mewnbwn cyson o’u mamiaith yn y cartref.  Gwelir y mewnbwn hwn yn cyfoethogi gallu’r plant i fewnoli iaith Gwlad yr Iâ yn haws er bod rhai o’r rhieni yn dangos difaterwch tuag at yr ail iaith.  Nodai Wozniczka (2011:79) bod defnyddio Pwyleg yn gyson yn y cartref yn ‘helping their children to develop language skills that transferred to Icelandic’.
Fodd bynnag, yn yr un modd, gwelir rhieni oedd a llai o fewnbwn yn natblygiad ieithyddol eu plant yn cael effaith negyddol ar eu dwyieithrwydd.  Nodai Cummins: 
‘Children’s mother tongues are fragile and easily lost in the early years of school ... where language communities are not concentrated or ‘ghettoized’ in particular neighborhoods, children can lose their ability to communicate in their mother tongue within 2-3 years of starting school’ 																   (Cummins, 2001:19)

Gwelir un strategaeth  sydd yn llwyddiannus er mwyn hybu dwyieithrwydd ym mhlant ifanc, sef llyfrau darllen dwyieithog wrth i blant siarad eu mamiaith adre (Lee et al., 2015).  Nodai Mosty et al. (2013) fod strategaethau arall yn cynnwys fideos, DVDs,  rhaglenni teledu a cherddoriaeth megis CDs neu gerddoriaeth ar yr ipad a’r rhain i gyd yn sicrhau bod yr iaith frodorol yn cael ei chlywed adref. Mae rhaglenni deuieithyddol hefyd ar gael er mwyn atgyfnerthu dwyieithrwydd plant ond yn ôl Lee et al. (2015) nid oes digon o wybodaeth ar gael er mwyn dadansoddi a mynegi barn ar y rhain.  Fodd bynnag, mae ymchwil Booktrust (2017) yn dadlau fod llyfrau a deunydd dwyieithog yn annog plant a’u rhieni i gyfathrebu yn y ddwy iaith.  Noda Booktrust (2017) fod plant a’u rhieni yn cael pleser wrth rannu llyfr darllen. Gweler hyn yn cefnogi gwaith ymchwil blaenorol oedd yn dangos fod cydberthynas bositif rhwng mynediad at lyfrau ac egin llythrennedd â mwynhâd plant tuag at ddysgu (Britto et al., 2006; Britto a Brooks, 2001; Ezell et al., 2000). 
Dengys sawl darn o waith ymchwil bod mamiaith yn bwysig i ddatblygiad ail iaith ym mywyd plentyn (Pearson, 2008; Bialystok, 2007; Cummins, 2001). Dyfynnir Cummins (2001:17) ‘Children who come to school with a solid foundation in their mother tongue develop stronger literacy abilities in their school language’.

	2.6.4	Mam iaith
Yng Ngwlad yr Iâ gwelir y nifer o blant sydd yn mynychu ysgolion meithrin ac yn dod o gefndir ieithyddol gwahanol yn cynyddu o 4.6% yn 2000 i 10% yn 2011.  Nid yw Gwlad yr Iâ wedi mynd i’r afael â hyn yn ei dogfen National Curriculum Guide for Preschools (Ministry for Education, 2011). Ni welir unrhyw gyfeiriad at famiaith na chwaith dwyieithrwydd (Ministry for Education, 2011).
Fodd bynnag, gwelir Cyngor Dinas Reykjavik yn datblygu polisi amlddiwylliannol sydd yn pwysleisio pwysigrwydd mamiaith i ddatblygiad ieithyddol y plentyn.  Noda Atlason et al., (2006:8) ‘the task of the preschool is to teach the children Icelandic but also to offer parents support in maintaining the proficiency of the child’s native language’.  Gwelir Adran Addysg Llywodraeth Reykjavik hefyd yn clustnodi arian tuag at gefnogi teuluoedd amlddiwylliannol ac amlieithyddol er mwyn helpu sgiliau iaith y teulu.  Hefyd gwelir rhieni yn medru caffael gwasanaeth cwnsela gan arbenigwr ar ddwyieithrwydd (Mosty et al., 2013).
Un mudiad arall sydd ar gael yng Ngwlad yr Iâ i rieni ddi-iaith brodorol yw’r Mother Tongue Association on Bilingualism (Móõumál, 2010).  Mae’r mudiad hwn yn darparu gwersi cartref mewn 12 iaith gan athrawon sy’n arbenigo mewn dwyieithrwydd. Nod y mudiad yw hybu a datblygu mamiaith frodorol rhieni ac i annog plant i ddefnyddio’r iaith.  Gwirfoddolwyr yw’r athrawon sydd â chefndir iaith neu ddwyieithrwydd. Gwelir y mudiad yn lledu neges bositif tuag at famiaith y teulu ac mae hyn yn cael ei drosglwyddo i’r plant (Móõumál, 2010).  

		2.6.5	Taith addysg
Gwelir nifer o astudiaethau yn America a Chanada yn nodi mai’r ffordd ymlaen yw ysgolion deu-ieithyddol (dual schools). Yma gwelir yr iaith frodorol yn cael ei dysgu ar y cyd gyda Saesneg yn bennaf.  Yn gynyddol gwelir gwelliant wrth i blant fynychu ysgolion sydd yn dysgu yn eu mamiaith yn ogystal â iaith y gymuned (Van Mensel a Deconinck, 2017; Kamenetz, 2016; Watzinger-Thart et al., 2016; McLeod et al., 2015).  Yn y pedair astudiaeth yma gwelir cynnydd yn natblygiad llythrennedd plant.  Ymhellach, noda Watzinger-Tharp et al., (2016) fod cynnydd hefyd i’w weld ym Mathemateg er ni welwyd y cynnydd ychwanegol hwn yn ymchwil McLeod et al., (2015). Gwelir Morcom a Roy (2017) yn nodi’n ychwanegol fod llwyddiant ysgolion deu-ieithyddol yn dibynnu ar ddilyniant addysgiadol.  Gwelir fod angen i’r ddwy iaith ymestyn o’r ysgol gynradd ymlaen i’r uwchradd ac hyd yn oed i’r Brifysgol (Morcom a Roy, 2017).  
Gwelir Mudiad Meithrin yn sôn bod angen dilyniant ieithyddol wrth edrych ar addysg plant.  I sicrhau hyn maent wedi gyflwyno ‘taith iaith’ i’r rhieni sydd yn dechrau eu plant yn yr Ysgol Feithrin (Lansdowne Davies a Starr, 2018; Mudiad Meithrin, dim dyddiad a: 14).  Yma gwelir gynllun sydd yn cyflwyno Cymraeg i’r Teulu gyda’r ‘Clwb Cwtsh’, ymlaen i ‘Gymraeg i Blant’ cyn dechrau yn yr Ysgol Feithrin.  Pob cynllun a dosbarth ar gael i rieni di-Gymraeg a Chymraeg eu hiaith (Lansdowne Davies a Starr, 2018). Nod Llywodraeth Cymru yw cael 90% o blant Ysgol Feithrin i mewn i ffrwd Gymraeg ysgolion lleol.  Ar hyn o bryd 86% yw’r cyfartaledd ac mae Llywodraeth Cymru wedi clustnodi £2 filiwn dros ddwy flynedd i Fudiad Meithrin gyrraedd y nod hwn erbyn 2030 (Llywodraeth Cymru, 2017). Soniwyd gan Fudiad Meithrin am y daith iaith ac  ymhelaethwyd gan Lansdowne Davies a Starr (2018:cyfweliad) ‘Profiad Cylch Meithrin yw dechrau’r daith o ddysgu’r Gymraeg er mwyn hwyluso taith i addysg Gymraeg’.

		2.6.6	Gwersi Cymraeg i rieni
Gwelir Mudiad Meithrin yn darparu gwersi o dan adain y cynllun ‘Clwb Cwtsh’.  Cynllun peilot yw hwn sydd yn rhan o’r £2 filiwn mae’r Mudiad wedi’i dderbyn dros ddwy flynedd gan Lywodraeth Cymru (Lansdowne Davies a Starr, 2018; Llywodraeth Cymru, 2017).  Fodd bynnag, mae’r cynllun ond yn rhedeg am wyth wythnos gyda’r gobaith bydd yn rhedeg am flwyddyn arall os yn llwyddiannus.  Mae ‘Clwb Cwtsh’ ar gael mewn nifer o leoliadau yn Sir Gaerfyrddin a thros Gymru.  Dyma cyfle i bobl ddysgu’r Gymraeg tra bod y plant yn cael eu diddanu gan wirfoddolwyr.  Nodai Lansdowne Davies a Starr (2018) bod y cwrs wyth wythnos yn thematig, ac yn defnyddio iaith sy’n addas i lefel y  plentyn. Mae ar gael mewn 78 lleoliad ar draws Cymru gyda 800 o rieni wedi mynychu’r sesiynau hyd yn hyn.
Hefyd gwelir Gwersi Cymraeg ar gael drwy’r Awdurdod Lleol ond hefyd gwelir nifer o ddarparwyr lleol yn cynnig gwersi iaith preifat.  Mae’r rhain yn fusnesau micro sydd wedi gweld angen ac yn darparu gwersi Cymraeg ar lefel leol yn eu cymunedau.  Gwelir y busnesau hyn yn bwydo’r awydd i ddysgu’r iaith a llanw’r bwlch a geir wrth i’r Awdurdod Lleol gwtogi ar y ddarpariaeth oherwydd caledi .


2.7 		Strategaethau a pholisïau iaith
	2.7.1	Dull deu-ieithyddol
Gwelir nifer o wledydd, megis Canada, America a Gwlad yr Iâ, yn datblygu dulliau dysgu sydd yn cefnogi mamiaith y teulu (Slavkov, 2018; Lee et at., 2015; Atlason et al., 2006).  Mae’r dull hwn yn galluogi plentyn i barchu ei gefndir ieithyddol a diwylliannol drwy hefyd gyflwyno ail iaith iddo.  Mae ysgolion deu-ieithyddol yn sicrhau bod yr iaith leiafrifol yn ogystal â’r Saesneg yn cael amser cyfartal o fewn y dosbarth. Trwy sicrhau cyfartaledd amser gwelir bod y ddwy iaith yn cyd-redeg yn hytrach na chystadlu yn erbyn ei gilydd (Baker, 2017).
Yn America gwelir nifer o ysgolion deu-ieithyddol yn ffynnu gan bod ymchwil yn awgrymu bod mantais addysgiadol i’r plant sydd yn mynychu. Noda Slater (2017) bod nifer yr ysgolion wedi cynyddu mewn ardaloedd difreintiedig y Wlad lle cafwyd gwahaniaeth sylweddol mewn cyrhaeddiad plant o dras ethnig.  Trwy addysgu’r plant yn eu iaith frodorol a Saesneg gwelir cynnydd yn eu cyrhaeddiant addysgiadol a’u bod yn gyfartal, neu yn well, na’r plant uniaith Saesneg.  Gwelir hyn yn fodd o wella rhagolygon a deilliannu’r plant  (Slater, 2017). 
Noda Barbian et al. (2017) a Slater (2016) bod ysgolion wedi ymladd yn erbyn ieithoedd lleiafrifol ers blynyddoedd ond mae’r agwedd bellach yn newid.  Gwelir mwy o barch yn cael ei ddangos tuag at ieithoedd lleiafrifol a bod plant bellach yn cael y cyfle i ddangos eu sgiliau iaith frodorol o fewn y dosbarth (Barbian et al., 2017).  Er enghraifft, plentyn yn darllen stori i weddill y dosbarth yn ei iaith, trefnu te parti neu gael ymwelwyr traddodiadol i mewn i’r ysgol.  Bydd pob un enghraifft yn galluogi’r plentyn i ddathlu ei ddiwylliant a’i etifeddiaeth (Harvey a Pallais, 2017). Mae’n strategaeth lwyddiannus i ennyn cydraddoldeb o fewn y dosbarth a’r gymdeithas.  Mae’r newid wedi dod i law mewn ymateb i bolisïau caeth oedd yn trin y famiaith gyda dirmyg a newidiwyd o’r dull trochi i fethodoleg deu-ieithyddol mewn ymateb i hyn.  Fodd bynnag, nodwyd gan Barbian et al., (2017) bod plant sydd yn amlieithog (felly â thair iaith neu fwy) yn gweld y dull hwn o addysgu yn fwy anodd gan nad oes amser, na staff cymwys, i alluogi tair iaith o fewn y dosbarth.
	2.7.2	Dull trochi
I’r gwrthwyneb, gwelir polisi Mudiad Meithrin (2013) yn cyflwyno ail iaith i blentyn trwy’r dull trochi.  Golyga hyn fod plentyn yn derbyn pob gweithgareddau trwy gyfrwng yr iaith Gymraeg a chreda Mudiad Meithrin bod methodoleg y dull trochi yn hwyluso caffael yr iaith. Creda Mudiad Meithrin (2013) bod y fethodoleg hon yn galluogi’r plentyn i gaffael yr iaith yn haws, bod ei amser o fewn y Cylch neu’r Feithrinfa felly yn amser Cymraeg a bod hyn yn sicrhau datblygiad cyfannol y plentyn.  Mae tystiolaeth gadarn i gefnogi’r farn hon er gweler Baker (2014:166) yn nodi ‘a fast conversion ... stands the chance of doing more harm than good. It denies the child’s skills in the home language, even denies identity and self-respect’.
Noda Morcom a Roy (2017) fod angen y dull trochi er mwyn sicrhau dyfodol ein hieithoedd lleiafrifol.  Gwelir astudiaeth yng Nghanada yn cefnogi bod plant ifanc sydd yn cael eu boddi yn yr iaith frodorol yn dod yn fwy rhugl a hyderus yn yr iaith.  Ym mhellach, noda Morcom a Roy (2017:10) ‘immersion programs are an outstanding way for Indigenous peoples to take control of their own education systems and deliver culturally appropriate education to their children in their own languages’. Cefnogir y farn hon gan McVeigh et al., (2017) a Slater (2017). Ymhelaethwyd gan Slater (2017) bod yr angen i wella cyrhaeddiant plant wedi arwain at newid polisi a bod y dull trochi wedi gwella canlyniadau arholiadau iaith ond nid Mathemateg a Gwyddoniaeth.
Fodd bynnag, rhybuddiwyd Morcom a Roy (2017) fod angen sicrhau dilyniant i’r addysg a bod ysgolion cynradd, uwchradd a Phrifysgolion yn medru sicrhau’r gallu i weithio yn yr iaith frodorol.
Noda Lansdowne Davies a Starr (2018) bod arweinwyr a staff Cylchoedd y Mudiad yn dysgu geiriau syml megis cyfarchiad/ie/na/toiled ac yn y blaen i blant mewnfudwyr er mwyn iddynt deimlo hunaniaeth. Mae ymchwil yn cefnogi defnyddio’r dull trochi i ddysgu ieithoedd lleiafrifol (Morcom a Roy, 2017; McVeigh et al., 2017; Slater, 2017) ond ni ddylid gwneud hyn ar draul hunaniaeth a’r angen i barchu iaith y teulu.  Mae Mudiad Meithrin yn hyfforddi ei staff i fod yn gynhwysol  yn ôl canllawiau’r Cenhedloedd Unedig i barchu hawliau’r plentyn (Lansdowne Davies a Starr, 2018).
Wrth ddadansoddi’r ymchwil hwn, byddwn yn edrych ar holiaduron a chyfweliadau gan rieni sydd yn danfon eu blant i ddarpariaethau Mudiad Meithrin. Bydd pob rhiant yn ddi-Gymraeg a phob plentyn dwy a thair oed wedi derbyn ei addysg Gymraeg trwy’r dull trochi. Yn yr ymchwil edrychir ar yr heriau a phryderon sydd gan rieni wrth iddynt anfon eu plant i’r lleoliadau.  Hefyd edrychir a’r beth oedd yr ysgogiad wrth ddanfon eu plant i ddarpariaeth nad oedd yn cefnogi’r famiaith. Gofynnir a oedd heriau newydd neu bryderon newydd wedi codi o fewn tri, chwech a deuddeg mis i’r plentyn fynychu a faint o gefnogaeth a gafwyd gan staff y darpariaethau.












3. Methodoleg:
Er mwyn cael data digonol i brosiect bach gwelir bod angen hyd at 10 cyfweliad, 3 grŵp ffocws neu 10 – 50 o holiaduron addas (Braun a Clarke, 2013).  Gellir cael cyfuniad o’r tri methodoleg, neu ganolbwyntio ar un neu’r llall.  Gwelir enghreifftiau o’r fethodoleg yn ymchwil Lee et al., (2015). Yma canolbwyntiwyd ar grŵp ffocws.  Roedd hyn yn galluogi’r ymchwilwyr i gael gwybodaeth ansoddol oedd yn nodi agwedd rhieni, profiadau, gwybodaeth a’r ysgogiad i ddanfon eu plant i ysgol Saesneg ei hiaith (Lee, et al., 2015).    Dau grŵp ffocws gydag un deg tri yn cael eu cyfweld a thri chwestiwn a nifer o brociau i arwain y drafodaeth.  Mae’r dull hwn o gasglu data ansoddol yn rhoi’r cyfle am drafodaeth lawnach a mwy manwl byddai’n sicrhau cyfle i bawb fynegi barn (Bryman, 2016).   I’r gwrthwyneb, roedd methodoleg Barjesteh et al., (2016) yn defnyddio holiaduron a rhoddwyd i 68 o rieni Iranaidd, 30 gwryw a 38 benyw. Roedd y plant rhwng 10 a 14 oed, pawb yn siarad Perseg fel mamiaith a Saesneg yn ail iaith, a’r ymchwil yn edrych ar ysgogiad rhieni i ddysgu Saesneg i’w plant. Fodd bynnag, wrth ymchwilio yn y Blynyddoedd Cynnar, yr elfen bwysigaidd oedd casglu data ansoddol fyddai’n rhoi’r cyfle i gyfranogwyr siarad am deimladau a phrofiadau (Bryman, 2016; Mukherji a Albon, 2015; Braun a Clarke, 2013; Clough a Nutbrown, 2013; Willig, 2013).  
Wrth benderfynu ar y fethodoleg i’w defnyddio yn yr ymchwil hwn, penderfynwyd mai holiaduron a chyfweliadau fyddai’n berthnasol (Mukherji a Albon, 2015; Nolan et al., 2013; Willig, 2013). Byddai hyn yn galluogi casglu data meintiol ac ansoddol a byddai’n caniatáu dadansoddiad cynhwysfawr (Mukherji a Albon, 2015; Nolan et al., 2013).  Wrth edrych ar ddau ddull gwahanol gellir cymharu a gwrthgyferbynnu'r ddwy ffynhonnell a methodoleg a fydd yn arwain at ddadansoddiad cynhwysfawr (Bryman, 2016). Cesglir data meintiol fesul yr holiaduron er roedd ambell i gwestiwn yn rhoi cyfle i ddadansoddi’n ansoddol. Dyma’r dull a ddefnyddiwyd yn ymchwil Mosty et al., (2013). Yma ceir 43 holiadur yn casglu data meintiol a cheir data ansoddol gan 6 o’r rhieni wrth iddynt gael eu cyfweld.  Yn debyg i’r ymchwil hwn sydd yn ymdrin â’r Gymraeg, gwelir safbwyntiau rhieni wrth iddynt gyflwyno iaith Gwlad yr Iâ fel ail iaith i’w plant (Mosty et al., 2013).  
Defnyddir holiadur er mwyn casglu gwybodaeth o ystod eang o gyfranogwyr (Mukherji a Albon, 2015). Gan fod yr ymchwil yn edrych ar y rheswm y mae rhieni di-Gymraeg yn dewis anfon eu blant i leoliad Cymraeg ei iaith cafodd y rhieni gyfle i ateb yn onest oherwydd bod yr holiadur yn hollol anhysbys (Bryman, 2016; Walker a Solvason, 2014; Nolan et al., 2013). Nid oedd yn bosib gwybod pa riant oedd wedi datgelu beth heblaw eu bod am gyfrannu i’r cyfweliadau. Pe bai’r rhieni yn bodloni cael eu cyfweld, sicrhawyd cyfrinachedd ond ni fyddent yn anhysbys oherwydd byddai’r data ar gael i’w rannu gydag arholwyr mewnol ac allanol y Brifysgol.  Byddai’r holl ddata a gasglwyd yn cael eu gadw o dan glo. 

	3.1	Peilota
Cyn dechrau ar y gwaith penderfynwyd peilota’r holiadur gyda thri rhiant nad oeddent  yn rhan o’r ymchwil er mwyn gweld a oedd angen newid cwestiwn neu gael eglurhad pellach (Bryman, 2016).  Roedd y tri yn rhieni di-Gymraeg oedd wedi dewis danfon eu plant i Feithrinfa Cymraeg ei hiaith.  Roedd y tri phlentyn yn dair blwydd oed ac o fewn yr oedran a ddewiswyd i’r holiadur.  Roedd dewis pwy i’w ddefnyddio i beilota yn rhan o’r broses.  Yn ôl Nolan et al., (2013:125) mae cael ‘probability sampling’ yn fodd i greu data sy’n berthnasol i’w ymchwil trwy dargedu cyfranogwyr cymwys.  Noda ‘with a probability sampling the chances of the members of the population being selected for the sample are known’ (Nolan et al., 2013:125). Trwy gael peilot bach mae hefyd yn rhoi cyfle i newid neu addasu cwestiwn yn yr ymchwil os y codir unrhyw anawsterau. Rhoddir hyn y cyfle i ddadansoddi’n ansoddol er mwyn cael mewnwelediad i’r ymchwil a pha heriau neu bryderon sy’n codi. (Bryman, 2016; Willig, 2013). Yn yr ymchwil hwn, wrth beilota, penderfynwyd gwneud mân newidiadau i gyflwyniad yr holiadur. Cafwyd ambell drafferth wrth ddehongli rhwng her a phryder ond nid oedd hwn yn ddigonol i newid y cwestiynau.

3.2 	Holiadur  
Roedd caniatâd porthor wedi’i sicrhau gan y 4 lleoliad hwn a gan Mudiad Meithrin yn genedlaethol gan fod pob un o’r lleoliadau o dan adain y Mudiad (Braun a Clarke, 2013). Yn ogystal roedd pob un o’r rheolwyr wedi bodloni dosbarthu a chasglu’r holiaduron mewn amlenni a ddarparwyd gan yr ymchwilydd (Mukherji a Albon, 2015). Roedd y ffurflen wybodaeth a’r holiadur yn mynd at rieni Saesneg eu hiaith neu rieni di-Gymraeg hynny yw, unrhyw famiaith heblaw’r Gymraeg. Dyweda Nolan et al., (2013) bod  angen i iaith holiadur fod yn syml ac yn hawdd i’w ddeall gyda nod ac amcanion clir.  Roedd yr holiadur yn anhysbys ac ni ofynnwyd am enw neu ddata personol yn ôl canllawiau Deddf Gwarchod Data 1998. (British Educational Research Association [BERA], 2011; British Psychological Society, 2009; Llywodraeth Prydain: Deddf Gwarchod Data, 1998). 
Danfonwyd 120 holiadur i bedair Meithrinfa ac Ysgol Feithrin leol. Roedd y ddwy Feithrinfa a’r Ysgolion Meithrin yn Gymraeg eu hiaith. Yn ôl Clough a Nutbrown (2012) mae cael dychweliad o 20% yn dderbyniol ac felly anelir at gael 25 holiadur i’w dadansoddi. Er nad oedd yr holiadur yn edrych ar gefndir economaidd y rhieni roedd dau o’r lleoliadau yn ardaloedd difreintiedig ac yn derbyn cefnogaeth Dechrau’n Deg a’r ddwy arall ddim yn derbyn unrhyw gefnogaeth ariannol. Wrth ddosbarthu’r holiaduron derbyniodd y pedwar lleoliad niferoedd gwahanol o holiaduron, megis Ysgol Feithrin A 17 ac Ysgol Feithrin B 40 o holiaduron.  Gwnaeth Meithrinfa A dderbyn 16 a Meithrinfa B 17 holiadur.  Cafwyd gwahaniaeth yn y niferoedd oherwydd roedd tymor newydd wedi dechrau.  Roedd rhai plant wedi symud ymlaen i’r ysgol a niferoedd yn y lleoliadau wedi newid.  Oherwydd hyn, dosbarthwyd 90 holiadur yn hytrach na’r 120 a ddisgwyliwyd. 
Darparwyd ffurflen wybodaeth yn esbonio nod ac amcanion yr ymchwil a’r egwyddorion moesegol (Bryman, 2016 a Roberts-Holmes, 2014). Yn allweddol i’r ffurflen roedd caniatâd gwybodus a sicrhawyd hyn wrth i’r rhieni ddychwelyd yr holiaduron (Roberts-Holmes, 2014). Noda Roberts-Holmes (2014:49) ‘Informed consent refers to the research participants voluntarily agreeing to participate in a research project based upon complete disclosure of all relevant information and the recipient’s understanding of this’. Sicrhawyd caniatâd gwybodus wrth ddosbarthu’r ffurflen wybodaeth a chael yr holiadur yn ôl.   Roedd y ffurflen wybodaeth yn esbonio cyfraniad gwirfoddol, yr hawl i dynnu nôl ar unrhyw adeg, heb reswm, a’r dewis i hepgor cwestiynau nad oeddent am eu hateb.
Gofynwyd yn yr holiadur beth oedd yr heriau a phryderon a welwyd wrth ddewis Ysgol Feithrin neu Feithrinfa i’w plant a pham dewis darpariaeth Gymraeg ei hiaith? Disgwyliwyd i’r holiadur gymryd llai na 10 munud i’w gwblhau.
Gofynwyd i’r Rheolwyr a’r Arweinyddion ddosbarthu’r holiaduron i’r rhieni di-Gymraeg gan mai nhw oedd yn gwybod pa rieni i’w targedu (Clough a Nutbrown, 2012; Mukherji a Albon, 2015 a Nolan et al., 2013) Yma roedd angen i’r rhieni fod yn ddi-Gymraeg ac wedi dewis danfon eu plant i ddarpariaeth Gymraeg ei hiaith. Rhoddwyd pythefnos i gwblhau a dychwelyd yr holiaduron:  un wythnos i’w llenwi ac wythnos ychwanegol i’r Arweinyddion atgoffa’r rhieni i’w dychwelyd (Cough a Nutbrown, 2012; Mukherji a Albon, 2015; Nolan et al., 2013).  Fodd bynnag, ar ôl pythefnos, dim ond 18 holiadur oedd wedi eu dychwelyd, felly roedd rhaid danfon holiaduron ychwanegol allan (Cough a Nutbrown, 2012; Mukherji a Albon, 2015 a Nolan et al., 2013).   Ar ôl pythefnos ychwanegol cafwyd 8 holidaur o’r Feithrinfa newydd, a 2 arall o’r lleoliadau cyntaf, felly cyfanswm o 28 allan o’r 106 gafodd eu dosbarthu. 
Erbyn cael yr holiaduron i gyd yn ôl, o’r 90 holiadur a ddosbarthwyd yn pedwar lleoliad dychwelwyd 20 felly canran o 22.2%. Gan fod angen tua 25 i gael dadansoddiad cynhwysfawr, aethpwyd ati i ddosbarthu 16 ychwanegol a chafwyd 8 o’r rhain yn nôl, canran o 50%.  Felly roedd 28 holiadur ar gael i ddadansoddi allan o 106 a ddosbarthwyd, cyfartaledd canran o 26.41%.  Mae hyn yn debyg i farn Clough a Nutbrown (2012) mai 20% y byddai’n cael eu dychwelyd.   
Penderfynwyd defnyddio holiadur er mwyn cael data meintiol yn ogystal â data ansoddol allan o’r cwestiynau. Hefyd, gellir anfon holiadur i lawer o rieni nad oedd am gael eu cyfweld. Felly gellid cyrraedd rhieni ychwanegol (Bryman, 2016; Willig, 2013). Er bod casglu data drwy holiadur yn haws i’w ddadansoddi na chyfweliad rhaid oedd ystyried yr amser i beilota’r holiadur (Nolan et al., 2013; Cohen et al., 2011).  Mae holiadur yn galluogi casglu data gan nifer o rieni heb orfod cyfathrebu’n uniongyrchol â hwy (Bryman, 2016 a Cohen et al., 2011).  Mae’r wybodaeth a gesglir yn sbectrwm eang o ddata fyddai’n gallu cael ei ehangu wrth i’r cyfranogwyr gael eu cyfweld.  Fodd bynnag, wrth ddefnyddio holiadur mae’n rhaid cofio beth oedd ei bwrpas a sicrhau bod y cwestiynau yn ateb yr amcanion a osodir yng nghwestiwn yr ymchwil (Bryman, 2016; Clough a Nutbrown, 2011).
Roedd deuddeg cwestiwn.  Roedd yr adran gyntaf yn gofyn am wybodaeth gyffredinol, megis oed y plentyn, am ba hyd roedd wedi bod yn mynychu’r lleoliad a pha iaith oedd yn cael ei siarad adref a chyda phwy.  Ceir hefyd gwestiwn am frodyr a chwiorydd a’u hoed. Galluoga hyn gymhariad o heriau a gofidiau’r rhieni gydag un neu fwy o blant yn mynychu’r lleoliad. Noda Mukherji a Albon (2015) fod yn dda dechrau holiadur gyda chwestiynau cychwynnol cyffredin er mwyn ennill ymddiriedaeth y cyfranogwyr. 
Yn yr ail adran gofynnwyd ynglŷn â’r rhesymau ac ysgogaeth am ddanfon eu plant i leoliadau Cymraeg. 
Yn yr adran olaf canolbwyntiwyd ar bryderon a heriau gan geisio darganfod sut a phryd y datryswyd y problemau.  Canolbwyntiwyd yn benodol ar gyfnodau megis 3, 6 neu 12 mis ar ôl i’r plentyn ddechrau mynychu’r lleoliad. Ceir cyfle i sôn am heriau a phryderon oedd wedi codi yn y cyfnod roedd y plant yn mynychu’r lleoliadau.  Cynigwyd cyfle iddynt ymhelaethu a chyfrannu data ansoddol drwy gyfweliad (Bryman, 2016; Cohen et al., 2011). I gloi, gofynnwyd ynglŷn â’r heriau a’r gefnogaeth a gafwyd gan staff y lleoliadau.  Cynigiwyd cyfle i ymateb mewn modd positif neu negyddol os dymunir gan y rhieni.  

3.3		Cyfweliad gyda’r ymchwilydd
Yn dilyn cwblhau’r holiadur cynigiwyd cyfle i’r rhieni ymgymryd â chyfweliad. Ar waelod yr holiadur anhysbys roedd adran i’r rhieni lanw yn gofyn a fyddent yn fodlon cael eu cyfweld. Felly roedd rhaid iddynt gynnig manylion personol, sef enw a rhif ffôn, os am gyfrannu ymhellach i’r ymchwil. Os nad oeddent am gael eu cyfweld ni fyddai angen iddynt lanw’r rhan hon o’r holiadur (O’Hara et al., 2011). Ar ôl derbyn manylion cyswllt rhieni dosbarthwyd ffurflen ganiatâd i arweinydd y lleoliad er mwyn iddynt eu dosbarthu ai’r rhieni perthnasol a’u casglu yn ôl. Disgwylir i hyn gymryd wythnos ychwanegol cyn medru trefnu cyfweliad. Roedd yn rhaid derbyn y ffurflen ganiatâd ychwanegol hon er mwyn sicrhau bod y rhieni yn rhoi caniatâd gwybodus. Roedd manylion y cyfweliad yn rhan o’r ffurflen wybodaeth wreiddiol (Bryman, 2016;  Roberts-Holmes, 2014).
Gofynnwyd am ganiatâd ar gyfer recordio ar lafar ac esboniwyd y gellid tynnu’n ôl o’r ymchwil ar unrhyw adeg (Roberts-Holmes, 2014; O’Hara et al., 2011).  Trefnwyd y cyfweliadau mewn mannau cyhoeddus ar amseroedd a oedd yn gyfleus i’r rhieni.  Roedd hyn i sicrhau nad oeddwn ar fy mhen fy hun a theimlo’n fregus (Prifysgol Cymru,  Y Drindod Dewi Sant, 2015a). Trefnwyd cyfweliadau mewn man tawel a chyfle i recordio tra bod pobl o amgylch yr ardal i sicrhau diogelwch personol. Defnyddiwyd rhif ffôn anhysbys neu ebost y Brifysgol i gyfathrebu gyda’r rhieni er mwyn diogelu preifatrwydd yr ymchwilydd (Prifysgol Cymru, Y Drindod Dewi Sant, 2015a; Roberts-Holmes, 2014; BERA, 2011). 
Recordiwyd y cyfweliad ar declyn digidol Panasonic VN2100 er mwyn dadansoddi’r wybodaeth yn gywir (Clough a Nutbrown, 2012). Cafodd y teclyn hwn ei gadw’n ddiogel mewn cwpwrdd, o dan glo, mewn swyddfa bersonol. Roedd cyfrinachedd y cyfranogwyr yn flaenoriaeth ar bob adeg.  Cafodd recordiad y cyfweliad ei drosglwyddo i gyfrifiadur yr ymchwilydd fel bod ffeil y teclyn digidol yn medru cael ei ddileu. I hwyluso’r dadansoddi gwnaethpwyd trawsgrifiad o’r cyfweliadau. Roedd y rhain yn cael eu gadw o dan glo mewn swyddfa personol. Roedd disg y cyfweliadau ar gael i’r Brifysgol a’r Arholwyr Allanol er mwyn iddynt fedru gwrando ar y cyfweliadau, pe dymunir. Roedd y cyfweliadau ar ddisg tra bod y data yn cael ei ddadansoddi ac yna byddant yn cael eu dileu mewn modd diogel ar ôl 5 mlynedd. Mae hyn yn dilyn canllawiau Deddf Gwarchod Data 1998 (Llywodraeth Prydain, 1998). Noda Clough a Nutbrown (2012) bod angen gwrando yn ofalus ac yn aml ar y recordiad er mwyn cael teimlad o’r hyn sydd yn cael ei ddweud.  Dweder:  
‘you need to ensure that you are remaining true to the voices of the research participants ... you need to become familiar with your interview recordings to get a ‘feel’ for the data and perhaps create an overview of what people have told you’.
(Clough a Nutbrown,  2012:148). 

Wrth ddefnyddio’r cyfweliad ceir cyfle i holi ymhellach a chael atebion llawn o gwestiynau’r holiadur (O’Hara et. al., 2011). Penderfynwyd ar gyfweliad rhan-strwythedig oherwydd ceir cyfle i siarad a sgwrsio (Nolan et al., 2013). Noda Nolan et al., (2013:93) ‘semi-structured interviews can be conversational as they allow researchers to create a feeling of natural involvement, an interaction between two people’.  Roedd y cyfweliad yn dilyn cwestiynau’r holiadur ond yn rhoi cyfle i ymestyn ar yr atebion a gafwyd (Nolan et al., 2013). Cafwyd cyfle i ofyn barn a phrofiad personol, gweler Nolan et al. (2013:93) yn cydnabod mai ‘individual perspective’ yw’r cyfweliad ac ei bod yn ‘partnership on a conversational journey’. Oherwydd cyfyngiadau amser penderfynwyd cyfweld â chwe rhiant, un rhiant o bob lleoliad a dau ychwanegol oedd wedi datgan diddordeb.  Fodd bynnag, ni chafwyd yr un holiadur yn ôl gan un lleoliad felly dim ond 5 cyfweliad a gwblhawyd.  
	3.4		Moeseg  
Blaenoraethwyd moeseg a chyfrinachedd y cyfranogwyr (Bryman, 2016; Mukherji a Albon, 2015; Nolan et al., 2013). Roedd pob cyfranogydd yn wirfoddol ac felly ni thalwyd na rhoddwyd gymhelliant i unrhyw un a lanwodd yr holiaduron (Roberts-Holmes, 2014). Gan fod pob holiadur yn anhysbys ni chafodd rhyw, oed, rhywioldeb, ethnigrwydd, statws economaidd-gymdeithasol, ffydd, anabledd na chredo politicaidd eu hystyried (Mukherji a Albon, 2015; BERA, 2011; British Psychological Society, 2009).  Dywed Baarts (2009:423) dylai moeseg gael ei ystyried megis ‘embedded in the totality of scholarly parctice’.  Hynny yw,  fod moeseg yn cael sylw ar bob lefel o’r ymchwil.  Cytuna Braun a Clarke (2013:61) wrth iddynt sôn fod ‘micro ethics’ yn ymdrin â’r cyfranogwyr a ‘macro ethics’ yn ymdrin â’r gymdeithas o’u hamgylch.  Ymhelaethwyd gan Lincoln (2009) bod angen i’r ddau gael eu hystyried wrth ymdrin â moeseg yr ymchwil. Dylid nodi, ei fod yn bosib byddai’r cyfranogwyr yn ateb mewn modd ystrydebol a gallai hyn effeithio’r wybodaeth a gesglir (Nolan et al., 2013).  Fodd bynnag, trwy gasglu data meintiol o’r holiaduron a data ansoddol o’r cyfweliadau roedd cyfle i ddadansoddi mewn modd mor gywir â phosib.

3.4.1 	Cydsyniad gwybodus gwirfoddol
Golyga hyn fod pob cyfranogydd yn gwybod yn union nod ac amcanion yr ymchwil a'u bod yn fodlon cymryd rhan (Roberts-Holmes, 2014).  Mae gofyn i’r ymchwilydd roi llythyr yn egluro’r ymchwil a hawliau’r cyfranogydd (Bryman, 2016; Roberts-Holmes, 2014; BERA, 2011; British Psychological Society, 2009). Gan fod yr ymchwilydd yn gyd-berchennog ar Feithrinfa Gymraeg ni ddewiswyd unrhyw riant oedd yn mynychu’r lleoliad hwnnw, felly gellid osgoi gwrthdaro buddiannau. Yn dilyn yr holiadur roedd cyfle i’r cyfranogwyr gael eu cyfweld. Byddent yn datgan diddordeb wrth roi enw a rhif ffôn ar waelod yr holiadur (Roberts-Holmes, 2014; BERA, 2011). Yn dilyn hyn, anfonwyd llythyr o ganiatâd i’r lleoliad.  Roedd y llythyr hwn yn datgan eu bod yn fodlon i’r cyfweliad gael ei recordio ar declyn Panasonic VN2100.



3.4.2 	 	Yr hawl i ymwrthod 
Roedd gan y cyfranogwyr yr hawl i ymwrthod heb unrhyw reswm na niwed i’w plant (O’Hara et al., 2011; Bell, 2010; MacNaughton et al., 2010). Os na dderbynnir holiadur yn nôl, byddai’r ymchwilydd yn derbyn nad oedd y rhieni am gyfranogi tuag at yr ymchwil (Roberts-Holmes, 2014). Nid oedd yn rhaid i’r rhieni ateb pob cwestiwn a gall ambell i un cael eu eithrio.  Ar ôl derbyn yr holiadur, a’r rhieni yn nodi eu bod am gael eu cyfweld, gellid eto ymwrthod ar unrhyw adeg.  Ni achoswyd unrhyw niwed na cham i blant wrth iddynt ymwrthod (Bryman, 2016; Mukherji a Albon, 2015; Nolan et al., 2013). Weithiau trwy siarad clywir am drallod neu deimladau anghysurus, os digwyddir hyn,  gellid gorffen y cyfweliad heb achosi unrhyw niwed (Prifysgol Cymru, Y Drindod Dewi Sant, 2015; Palaiologou, 2012; BERA, 2011; British Psychological Society, 2009).  Roedd gan y cyfranogwyr yr hawl i ymwrthod hyd nes i’r data gael ei ddadansoddi. 

3.4.3	  	Preifatrwydd  
Roedd yr holiadur yn hollol anhysbys.  Ni welwyd unrhyw gwestiwn yno byddai’n tynnu sylw at bwy oedd yn cyfrannu (Bryman, 2016; Mukherji a Albon, 2015; Nolan et al., 2013). Ar ôl llanw’r manylion cyswllt er mwyn cael cyfweliad rhaid oedd sicrhau bod y wybodaeth yn gyfrinachol (Bryman, 2016; Mukherji a Albon, 2015; Nolan et al., 2013).  Cyflawnwyd hyn trwy gadw pob cyfweliad ar ddisg fyddai’n cael ei storio mewn cwpwrdd o dan glo yn swyddfa’r ymchwilydd.  Ni roddir unrhyw fanylyn personol yn yr ymchwil ac felly gellir sicrhau preifatrwydd a chyfrinachedd y cyfranogydd (Bryman, 2016; BERA, 2011).  Cedwir y cyfweliadau’n ddiogel am bum mlynedd yn ôl canllawiau Deddf Gwarchod Data 1998 (Llywodraeth Prydain, 1998).
Gwarchodir preifatrwydd yr ymchwilydd drwy sicrhau fod y cyfranogwyr yn cyfathrebu drwy e-bost y Brifysgol neu rhif ffôn anhysbys (Prifysgol Cymru, Y Drindod Dewi Sant, 2015a; BERA, 2011; British Psychological Society, 2009). Fel sonnir yn gynt, trefnwyd y cyfweliadau mewn lleoliadau priodol oedd yn ddiogel i’r ymchwilydd, ac yn gyfleus i’r cyfranogwyr.


3.4.4	  	Risg  
Gwelir risg i’r cyfranogwyr wrth drafod ymatebion i gwestiynau’r holiadur. Gall hyn beri gofid emosiynol i rai rieni wrth iddynt wynebu heriau a phryderon penodol (Palaiologou, 2012; BERA, 2011; British Psychological Society, 2009). Os felly, ni ddisgwylir i’r rhieni hyn ymateb i’r holiadur.  Yn yr un modd, ni ddisgwylir i unrhyw riant sydd ag ofn cael eu cyfweld neu deimlo’n annifyr wrth gael eu llais wedi’i dapio dderbyn y gwahoddiad i’r cyfweliad.
Os daw unrhyw fanylyn personol i’r golwg naill yn yr holiadur neu’r cyfweliad byddai’r ymchwilydd yn cysylltu â’i oruchwyliwr.  Trafodir y manylion gan ddilyn Canllawiau a Gweithdrefnau Diogelu Prifysgol Cymru Y Drindod Dewi Sant dyddiedig 21 Mai 2015 (Y Drindod Dewi Sant, 2015).  Pe bai’n fater difrifol, byddai’r ymchwilydd yn cysylltu â Thîm Argyfwng Gwasanaethau Cymdeithasol Cyngor Sir Gaerfyrddin.  Gellir hefyd ofyn am gyngor gan Fwrdd Diogeli Sir Gaerfyrddin, yr NSPCC neu’r heddlu ar 101.  Gan fod pob un o’r lleoliadau yn aelodau o Fudiad Meithrin, disgwylir i brosesau, canllawiau a pholisïau’r Mudiad gael eu dilyn (Mudiad Meithrin, 2017). Mae yna risg o gael data sydd yn ystrydebol oherwydd bod y cyfranogwyr yn rhoi gwybodaeth y credant sydd yn berthnasol yn hytrach na’r gwir (Bryman, 2016; Mukherji a Albon, 2015). Fodd bynnag, drwy gael dau ddull o ddadansoddi gellid lleihau’r risg o dderbyn gwybodaeth anghywir neu ystrydebol  (Bryman, 2016; Mukherji a Albon, 2015; Nolan et al., 2013).
Wrth ddadansoddi’r wybodaeth a gesglir nodai Braun a Clarke (2013:180) fod thema dadansoddol ‘thematic analysis’ yn addas i brosiect bach. Noda Bryman (2016:584) ‘it relates to the research focus .. that builds on codes identified in transcripts and field notes’. Yn dilyn y dadansoddiad,  bydd y data a gesglir yn cael ei gategoreiddio i fewn i dri adran a fydd yn dilyn olion yr holiadur (Bryman, 2016). Yn gyntaf y wybodaeth cyffredinol a gesglir am cefndir y cyfranogwyr. Bydd hyn yn arwain at  ysgogaeth personol rhieni wrth ddanfon eu plant i ddarpariath Cymraeg. Yn drydydd, edrychir ar heriau a chonsyrn rhieni wrth iddynt dd anfon eu plant i Feithrinfa neu Leoliad Cymraeg ei iaith. Edrychir hefyd ar sut cafodd y rhain eu datrys o fewn 3, 6 a 12 mis wedi i’r  plentyn ddechrau mynychu’r lleoliad.  Yn olaf, trafodir sut cafodd unrhyw broblem arall ei ddatrys o fewn y lleoliad a pha gefnogaeth cafodd rhieni wrth drafod y pryder gyda staff y leoliadau. 
4. Canlyniadau: 
Cafwyd 28 holiadur gan rieni a gwarchodwyr y plant. Penderfynwyd dadansoddi’r holiaduron rhwng rhieni oedd ag un plentyn a rhieni oedd a dau neu fwy o blant. Gwnaethpwyd hyn gan fod profiad magu plant blaenorol yn medru dylanwadu ar yr atebion (Meggit et al., 2016).  Felly gwelwyd bod 17 holiadur yn dod o gartrefi un plentyn a 11 o gartrefi oedd a dau neu fwy o blant. Fodd bynnag, wrth ddadansoddi, gwelwyd bod ymateb rhieni unig blentyn a rhieni oedd â phlentyn hŷn yn yr oedran penodol yma yn debyg iawn. Gwelwyd yr un cymhelliant at anfon eu plant i’r lleoliad a’r un fath o her a phryder.  Felly wrth ddadansoddi’r holiaduron rhoddwyd ymatebion y pedwar holiadur yma gyda’r rhai oedd gan deuluoedd ag un plentyn. Wrth ymdrin â’r wybodaeth yn y modd hwn cafwyd 21 holiadur yn cael eu dadansoddi fel teuluoedd un plentyn a 7 holiadur oedd â mwy nag un plentyn.  Yn y 7 holiadur hwn, roedd y plentyn dan sylw oedd baban olaf y teulu.
I gefnogi’r fethodoleg hon edrychir ar sut mae rhieni yn magu eu plant, gan nodi ei fod yn amrywio o deulu i deulu (Meggitt et al., 2016).  Gwelir ysgogiad, her a phryder yn newid wrth nodi amgylchiadau gwahanol deuluoedd.  Nodai Johnston a Nahmad-Williams (2009:247) ‘the size of the family group will also affect parenting’ a gwelir fod hyn yn cynnwys pob agwedd o fagu plant. 
O’r 28 holiadur gwelwyd fod 50% (n = 14) o’r plant yn ddwy oed a 50% (n = 14) yn dair oed.  Gan fod amser yn medru lliniaru heriau a phryderon rhieni nodwyd yn yr holiadur am ba hyd oedd y plant wedi mynychu’r lleoliad. Gwelwyd ystod eang yn yr amser roedd y plant wedi mynychu o rhwng 3 mis (n = 9) hyd at 30 mis (n = 1), roedd 5 wedi mynych am 2 flynedd.  Cyfartaledd gofal o fewn y lleoliadau oedd 11 mis. 
	4.1		Ysgogaeth 
Gwelwyd gwahanol resymau pam oedd rhieni di-Gymraeg yn penderfynu danfon eu plant i leoliadau Cymraeg eu hiaith a’r rhan fwyaf o’r rhieni yn nodi mwy nag un rheswm. Roedd y cymhelliant ac ysgogiad yn debyg iawn i bob teulu boed yn deuluoedd un plentyn neu deuluoedd oedd â dau neu fwy o blant yn y cartref. Y cymhelliannau mwyaf cyffredin oedd cefnogi ysgolion a chymunedau, diwylliant y fro, cyflwyno ail iaith yn gynnar ym mywyd y plentyn, mantais gwybyddol cyflwyno ail iaith a swyddi. 

		4.5.1	Ysgolion a chymunedau
Y ddau ysgogiad pennaf gyda 13 ymateb yr un oedd yr angen i fynychu ysgolion Cynradd ac Ysgolion Uwchradd Cymraeg eu hiaith.  Hefyd, bod angen i’r plant gyfathrebu’n llwyddiannus gyda theulu estynedig a ffrindiau o fewn y Gymuned.  Gwelir y ddau reswm hwn yn rhai debyg, oherwydd gwelir angen i’r plant gael eu derbyn a gwneud ffrindiau o fewn y gymuned a’r ysgolion lleol. Roedd yr ysgol leol yn cael ei gweld fel rhan annatod o’r Gymuned. Noda un rhiant ‘my husband’s family are very Welsh and I want her to carry on the Welsh Language’ (holiadur 28, cwestiwn (c) 7), ac un arall ‘we live in a Welsh speaking Community and the local school is fluent Welsh’ (holiadur 27, c. 7).  Noda un rhiant arall ‘to make Welsh speaking friends’ (holiadur 22, c. 7) a hefyd ‘to establish learning in the Welsh medium before attending local Welsh Primary School’(holiadur 14, c.7). 
Cefnoga’r cyfweliadau’r ysgogiad o addysg Gymraeg.  Gwelwyd gyda tair mam o’r pump cyfweliad a wnaethpwyd yn nodi fod y Gymraeg yn rhan o fywyd pob dydd yr ardal ac oherwydd hyn roedd yn rhaid iddynt sicrhau fod eu plant yn medru’r Gymraeg cyn gynted â phosib.  Roedd yn bwysig iddynt sicrhau eu bod yn rhan o’u cymunedau. Nododd un rhiant: 
‘all the schools are Welsh nearby.  There are no English schools.  The Comprehensive is Welsh so all the learning is through the medium of Welsh.   Everyone speaks Welsh in the village.  Where ever we go people are speaking Welsh in our vicinity’
(cyfweliad 4: llinell 21).
Nododd dau riant mewn cyfweliad, un oedd â thri o blant,  fod y plentyn hynaf bellach mewn sefyllfa o allu mynychu Ysgol Uwchradd Gymraeg gan ei fod yn gwbl ddwyieithog.  Gan fod eu phlant bellach i gyd yn ddwyieithog a gan mai ond dau ddewis sydd yn lleol, hynny yw,  Ysgol Uwchradd Gymraeg neu Ysgol Uwchradd Saesneg teimlai’r fam fod y plant yn cael dewis o’r ddau wrth iddynt fedru’r Gymraeg.  Am yr un rheswm gwnaeth y rhieni arall ddewis Meithrinfa Gymraeg, gan fod hyn yn rhoi’r dewis i fynychu Ysgol Uwchradd Gymraeg yn y dyfodol. Cytuna hyn gyda sylwadau Baker (2017) wrth iddo sôn fod ffrindiau a chymuned, gan gynwys ysgolion lleol, yn bwysig i gadw’r iaith yn iaith fyw.
		4.1.2	Diwylliant
Soniodd 11 holiadur eu bod am gefnogi’r iaith a diwylliant Cymreig gan eu bod yn byw yn lleol.  Noda un holiadur oedd â mwy nag un plentyn ei bod am i’w phlant fynychu a chystadlu yn Eisteddfod yr Urdd.  Mae hyn yn dangos ymwybyddiaeth o’r Eisteddfod ac o’r cyfle mae plant ysgol lleol yn cael i gystadlu mewn amryw o weithgareddau. Ni chafwyd ymateb tebyg gan unrhyw holiadur arall. Nodwyd ‘ I want her to take advantage of the various Welsh opportunities of the area, such as the Urdd Eisteddfod and local cultural events’ (holiadur 11, c. 7). 
Wrth gyfweld â’r fam, nododd ymhellach fod y Feithrinfa nid yn unig wedi cyflwyno iaith i’r plentyn ond wedi hefyd sicrhau ymwybyddiaeth o ddiwylliant y wlad.  Gwneir hyn trwy gyflwyno hwiangerddi a chaneuon Cymraeg, nodi dyddiadau arbennig megis Dydd Santes Dwynwen a dathlu Gŵyl Ddewi.  Mynegodd ‘my husband and I, we wouldn’t be able to do.  We don’t have the knowledge and we don’t research it enough. We don’t spend enough time on it’ (cyfweliad 1, tudalen 6, llinell 2 - 5). Un ymateb arall ddaeth i’r amlwg, o’r holiaduron, wrth gefnogi’r iaith oedd ‘to introduce the Welsh Language as we have minimal use of Welsh at home so wanted to encourage this to help build a stronger foundation’ (holiadur 2, c. 7).  Mae hyn yn cefnogi sylwadau Baker (2017) wrth iddo sôn fod diwylliant poblogaidd, megis y Clwb Ffermwyr Ifanc, Urdd ac Eisteddfodau yn cael effaith positif ar ffyniant yr iaith. Cefnoga hyn farn Lee et al., (2015); Mosty et al., (2013) sydd hefyd yn nodi fod diwylliant brodorol yn bwysig wrth gyflwyno iaith y Wlad i’r plentyn. 

		4.1.3	Cyflwyno’r Gymraeg
Gwnaeth 10 holiadur ymateb wrth ymdrin â chyflwyno iaith yn gynnar a’r buddion sydd wrth wneud hynny.  Nododd 7 holiadur bod ‘huge benefit for children to become bilingual from a young age’ (holiadur 22, c. 7).  Yn ychwanegol nododd holiadur arall ‘if they are bilingual from a young age, they will find it easier to learn other languages later on’ (holiadur 3, c. 7).  Cefnogwyd y farn hon gan un holiadur arall wrth nodi byddai dysgu ail iaith yn gynnar ym mywyd y plentyn yn ei alluogi i ddysgu trydedd iaith neu fwy.  Gwelwyd gan y rhieni fod hyn yn fantais wybyddol ym mywyd y plentyn. Yn ychwanegol, noda tri holiadur y fantais wybyddol sydd wedi’i nodi mewn ymchwil blaenorol wrth gyflwyno ail iaith yn gynnar ym mywyd plentyn.  Nododd un ‘there are cognitive advantages to being bilingual’ (holiadur 25, c. 7). Mae’r sylw hwn yn cefnogi barn Gross (2015) fod gwifrau’r ymenydd yn cael eu hymestyn wrth gyflwyno’r ail iaith.  
Ymhelaethwyd hyn yn y cyfweliadau a nododd dau riant fod y fantais wybyddol o gyflwyno ail neu drydedd iaith i blentyn wedi cael eu profi.  Nodwyd gan un ‘it does make them more intelligent, because they’ve got more of a base and they’re expanding their learning by having those two languages’ (cyfweliad 5, tudalen 2, llinell 8 – 10).

		4.1.4	Swyddi
Mewn cyfweliad nodwyd barn gref y byddai’r plant mewn gwell sefyllfa i gael swyddi’n lleol ac o fewn Cymru. Nodwyd ‘if they can speak Welsh, it’s just an added bonus ... maybe they could go away for 10 years and come back to Wales and have a job’ (cyfweliad 2, tudalen 4 llinell 19 - 20).  Ychwanegwyd  ‘I only see it can be a benefit to them’ (cyfweliad 2, tudalen 5 linell 1). Gwelir hyn yn cael ei gadarnhau drwy edrych ar y ddau ysgogiad diwethaf lle datganwyd tri holiadur fod medru ail iaith yn rhoi cyfle i blentyn gael gwell swyddi. Yma gwelir y rhieni yn nodi fod y plant yn medru derbyn gwell swyddi os byddant yn siarad a chyfathrebu mewn dwy iaith neu fwy. Soniwyd holiadur 27 (c.7) ‘there are more career opportunities for Welsh and English speaking people’. Cytuna hyn gyda sylwadau Barjesteh et al., (2016) sydd yn nodi bod cael swyddi gwell yn ysgogiad i ddysgu ail iaith. Cytuna McEown et al., (2017) a Mosty et al., (2013) gymhelliant o gael gwell swyddi.  Noda Baker (2017) ymhellach fod medru’r Gymraeg yn galluogi cynnydd o rhwng 8% a 10% mewn cyflog oherwydd y sgiliau ychwanegol sydd gan berson dwyieithog. 

		4.1.5	Lleoliad y Feithrinfa/Ysgol Feithrin
Yr ysgogiad diwethaf oedd lleoliad y Feithrinfa/Ysgol Feithrin.  Fodd bynnag, gwelir fod yr iaith yn ddewis eilradd i leoliad y Feithrinfa.  Gwelir fod ethos a chyfraddiad y Feithrinfa yn ffactor gydag un holiadur yn nodi ‘we didn’t pick it for the Welsh - it isn’t important to us.  We can’t find any English only speaking Nurseries locally’ (holiadur 26, c. 7). Hefyd nododd un holiadur ‘Welsh medium nursery wasn’t important to me.  I believe that English should be taught first and then Welsh as a second language’ (holiadur 24, c. 7).  Ychwanegwyd yr holiadur hwn ei bod wedi dod i’r Feithrinfa penodol yma oherwydd ‘tried other local childcare service but didn’t like it’ (holiadur 24, c. 7). Gwelir mai’r Feithrinfa oedd yn bwysig ac nid yr iaith, er bod pob un Feithrinfa yn dysgu’r Gymraeg fel iaith gyntaf a Saesneg yn atodol i hyn. Dewiswyd y Meithrinfeydd er gwaethaf yr iaith. I ryw raddau ategwyd hyn mewn cyfweliad gydag un rhiant wrth iddi nodi ‘we heard good things about it. It’s impossible to find a local or close by nursery that is English anyway ...  only the choice of going for a Welsh’ (cyfweliad 1, tudalen 2, llinell 2 – 4). Noda Johnston a Nahmad-Williams (2009) fod angen cydweithio i sicrhau datblygiad holistaidd plentyn a thrwy hyn gwelir cynnydd gwybyddol gan gynnwys iaith.  
Wrth grynhoi, gwelir bod yr ysgogaeth fwyaf yn ymwneud â’r gymuned a’r ysgolion lleol sy’n rhan o’r cymunedau hynny.  Gwelir hefyd bod diwylliant y fro yn bwysig wrth iddynt sicrhau bod y plant yn cael cyfle i brofi’r gweithgareddau hynny. Mae cyflwyno’r Gymraeg yn gynnar ym mywyd y plentyn wedi dod yn uchel hefyd gan sicrhau bod y dilyniant a’r pontio o’r Feithrinfa/Ysgol Feithrin i’r ysgol yn haws.  Tu ôl i’r ysgogaethau hyn gwelir swyddi a lleoliad y Meithrinfeydd/Ysgolion Meithrin gyda thri holiadur yn nodi’r un sylwadau. 

	4.2		Pryder
O’r saith holiadur dychwelwyd gan rieni oedd â mwy nag un plentyn dim ond 2 oedd ag unrhyw bryder neu her. Felly roedd 71.4% (n = 5) yn hapus gyda’r dewis o Feithrinfa Gymraeg a ni welwyd unrhyw bryder na her.

		4.2.1 	Oedi caffael iaith
O’r ddau holidaur a fynegodd barn gwelir un a her lle'r oedd oedi yn llefaredd y plentyn.  Fodd bynnag, cydnabyddir fod y plentyn hwn yn araf i siarad yn gyffredinol ac felly anodd iawn oedd penderfynu’n bendant os mai oedi cyffredinol oedd hwn neu oherwydd cyflwyno ail iaith yn gynnar o fewn y Feithrinfa.  Cafodd yr her ei ddatrys o fewn 3 mis wrth i’r plentyn gael ei gyfeirio at Therapydd Llefaredd.  Cafwyd cynllun penodol i weithio gyda’r plentyn a gwelwyd llefaredd y plentyn yn gwella’n sylweddol o fewn 6 mis.  Gwelwyd bod y rhieni yn hapus gyda’r gefnogaeth a chyd weithio a gafwyd rhwng y Feithrinfa, yr Ymwelydd Iechyd a’r Therapydd Llefaredd.  Noda Meggitt et al., (2016)  fod cydweithio rhwng asianteithiau o fudd i ddatblygiad plentyn. Gwelir ddamcaniaeth Chomsky (1965) yn sôn fod caffael iaith yn gynhenid ac oherwydd hyn efallai byddai llefaredd y plentyn wedi datblygu gyda mwy o amser. Noda Lee et al., (2015) bod oedi iaith yn gyffredin gyda phlant dwyieithog gan bod angen amser ar yr ymenydd i ddadansoddi’r wybodaeth ychwanegol. 

		4.2.2	Cael eu derbyn fel rieni di-Gymraeg
Yn yr ail holiadur, ni welwyd her ond cafwyd pryder gan y fam wrth i’r Feithrinfa gyflwyno trydedd iaith i’w phlentyn. Cafodd hwn ei ddatrys ar unwaith wrth i’r fam siarad am ei phryder gyda pherchnogion y Feithrinfa.  Cafodd y Gymraeg ei chyflwyno gyda’r Saesneg, sef iaith y tad, wrth siarad â’r plentyn.  Roedd y fam yn siarad ei mamiaith gyda hi. Roedd yn hapus iawn gyda mewnbwn y Feithrinfa a byth yn teimlo ei bod yn lletchwith neu yn israddol wrth siarad ei mamiaith gyda’r ferch fach. Bellach mae ei phlentyn yn gwbl rugl yn y tair iaith ac yn siarad un iaith gyda mam, un iaith gyda’i thad a Chymraeg yn y Feithrinfa.  Noda Móõumál (2010) bod angen lledu neges bositif tuag at famiaith y teulu.
Wrth gael ei chyfweld gwnaeth y fam ymhelaethu ar ei phryderon. Mae’n cydnabod fod y chwaer hŷn yn medru cyfieithu a symud iaith yn sydyn wrth siarad â’r tad ond wedi pryderu mwy am y plentyn iau.  Fodd bynnag, mae’n nodi: 
’Please go and tell Daddy dinner’s ready, and she  went over and said it in English.  So their brain. I’ve learnt I’ve got to speak to her in German, and my husband to English, and then whoever’s the teacher or the nursery person is the Welsh’										(cyfweliad1, tudalen 4, llinell 9 – 14)

Wrth ddadansoddi gweddill yr holiaduron gwelir nifer o heriau a phryder gan rieni’r plant a nifer yn ymdrin â dealltwriaeth y plant o’r Gymraeg ond hefyd dealltwriaeth y rhieni o’r Gymraeg a’u statws fel Cymry di-Gymraeg. Roedd plant y rhieni hyn i gyd â phlant hŷn neu ag un plentyn yn y teulu. Noda Llywodraeth Cynulliad Cymru (2008) fod angen gweithio mewn partneriaeth â’r teulu a’r gymuned leol wrth gyflwyno’r Gymraeg i blant o dan Fframwaith y Cyfnod Sylfaen. 

		4.2.3	Deall iaith y Feithrinfa
O’r pryderon a nodwyd gwelwyd y rhan helaeth yn cael eu datrys ar unwaith wrth i’r rhieni siarad â pherchnogion y Meithrinfeydd neu Reolwyr yr Ysgolion Meithrin.  Pryderwyd am dderbyn gwybodaeth y Feithrinfa yn Gymraeg yn unig, a hefyd sôn am diwrnod y plentyn, a fyddai’r sgwrs honno yn uniaith Gymraeg.  Yma gwelir fod pob Meithrinfa ac Ysgol Feithrin yn darparu cylchlythyr dwyieithog ac os yw hysbysfwrdd y dydd yn Gymraeg bod cyfle i siarad â rhieni unigol i sôn am ddiwrnod y plentyn. Gwelir Comisiynydd y Gymraeg (2012) yn sicrhau fod deunydd ar gael yn y Gymraeg a bod pob unigolyn yn medru byw ei fywyd yn y Gymraeg.  Yn yr un modd gwelir arfer da lleoliadau yn sicrhau cynhwysiant y teuluoedd wrth iddynt ddarparu gwybodaeth ddwyieithog.
Mae awydd rhieni i gefnogi eu plant yn dod i’r amlwg wrth i un holiadur sôn ei fod am ei helpu a’i gefnogi trwy ddarllen storïau, siarad a chyfathrebu’n gyffredinol.  Noda un rhiant ‘as all storybooks are in Welsh, she won’t be able to understand and I can’t help her’ (holiadur 12, c. 8). Fodd bynnag, noda un holiadur arall bod yr Arweinydd wedi eu cyfeirio at lyfrau dwyieithog a bod plentyn yn deall naws y stori heb orfod deall pob gair.  Noda tri holiadur bryder am oedi caffael iaith a darllen.  Drwy siarad ag Arweinydd y Cylch a Rheolwraig y Feithrinfa gwelir y pryder hwn yn cael ei liniaru ar unwaith.  Noda Booktrust (2017) fod llyfrau dwyieithog  yn annog plant a’u rhieni i gyfathrebu yn y ddwy iaith. Noda Cummins (2001) fod plant sydd â sgiliau ieithyddol cadarn yn eu mamiaith yn medru trosglwyddo’r rhain i’r ail iaith. 
Roedd dau pryder yn rhedeg dros 3 a 12 mis a’r ddau yn ymdrin â chyfathrebu. Un yn pryderu y byddai’r lleoliad yn siarad yn Gymraeg pan nad oedd y rhieni yn deall a’r llall yn sôn am gael eu derbyn o fewn teulu’r Feithrinfa pan nad oeddent yn siarad Cymraeg.  Nododd pob holiadur, a fynegodd barn, eu bod yn cael cefnogaeth ac yn cael eu trin yr un fath â theuluoedd Cymraeg eu hiaith ar unwaith, heblaw am un.  Nodwyd yma ei bod yn teimlo’n gartrefol ar ôl 3 mis gan nodi ‘we weren’t sure if we would be accepted as a non Welsh family - however we need to learn Welsh, we need to learn the language’ (holiadur 14, c. 8).  Cydnabyddwyd Mudiad Meithrin bod angen cymorth yma ac oherwydd hyn gwnaethant gyflwyno’r iaith Gymraeg drwy gynllun ‘Clwb Cwtsh’ (Lansdowne-Davies a Starr, 2018).  Mae’r ‘Clwb Cwtsh’ yn cynnig cyfle i ddysgu’r iaith mewn cynllun wyth wythnos er mwyn i rieni gael blas ar yr iaith Gymraeg (Lansdowne-Davies a Starr, 2018). 
Mewn cyfweliad, noda un fam ei bod wedi cael ei hanwybyddu mewn grŵp bwydo o’r fron oherwydd ei bod yn ddi-Gymraeg.  Nodai ‘it is Welsh speaking and therefore it has to be’ (cyfweliad 1, tudalen 8, 10 – 11).  Er roedd y grŵp i fod yn agored i bawb, ac anfonwyd e-bost er mwyn cyfathrebu ei siom, ni chafwyd ymateb gan Reolwr y Ganolfan.  Er y profiad hwn, mae’r teulu wedi hanfon eu plant i Feithrinfa ac i Ysgol Gymraeg ac mae’n teimlo’n bositif bod y penderfyniad yn gywir i’w phlant.  Noda ymhellach ‘I can see the girls, they pick it up so easily and that is really nice for them’ (cyfweliad 1, tudalen 11, llinell 17 – 18). Yma gwelir y dull trochi’n gweithio wrth i’r ddwy ferch ddysgu Cymraeg. Nodai Morcom a Roy (2017) fod angen y dull trochi er mwyn sicrhau dyfodol ieithoedd lleiafrifol. 
Felly hefyd, gwelwyd pryder yn yr holiaduron y byddai’r lleoliadau yn siarad a sgwrsio yn Gymraeg heb gymryd sylw o’r rhieni na’r plant di-Gymraeg, gydag un dal yn pryderu am hyn ar ôl 12 mis.  Roedd y 5 holiadur a nododd hyn yn teimlo fod y pryder hwn wedi cael ei liniaru ar unwaith, un ar ôl 3 mis ond roedd un teulu yn dal i deimlo fod hyn yn bryder iddynt 12 mis yn diweddarach. Fodd bynnag,  ar ôl 12 mis noda’r rhieni ‘would the Welsh children ignore him  because he didn’t understand.  By now we can see he is very chatty with them due to him growing older amongst his peers’ (holiadur 15, c. 9). Gwelwyd hwn yn her ac yn bryder a chafodd ei nodi mewn dwy adran ar yr un holiadur. 

		4.2.4	Teulu estynedig
Gwelir pryder a her wrth ymdrin â’r teulu estynedig gyda 3 yn nodi eu bod wedi cael trafferth i ddwyn perswâd ar y Fam-gu a Thad-cu y byddai cyflwyno ail neu drydedd iaith yn gynnar ym mywyd eu hŵyr/hwyres yn syniad da. Roedd pryder y teulu estynedig yn debyg i rai’r rhieni sef, oedi caffael iaith, dim ffrindiau gyda chyfoedion, methu deall cyfarwyddiadau a iaith y lleoliad.  Gwelwyd lliniaru’r pryder yn cymryd hyd at 6 mis wrth iddynt weld fod y plentyn yn setlo a‘i fod yn hapus a siaradus gyda phawb.  
Trafodwyd hyn mewn cyfweliad gyda dau riant lle cydnabuwyd fod y teulu estynedig yn pryderu y gall cyflwyno ail iaith olygu oedi neu ddiffyg yn y fam iaith sef, Saesneg.  Fodd bynnag, roedd y ddwy fam yn cytuno nad oedd dysgu ail iaith wedi oedi llefaredd eu plant na chwaith wedi achosi dirywiad yn y Saesneg.  Ar ôl tua 6 mis roedd y ddwy wedi gweld pryderon y teulu estynedig yn lleddfu.  Noda un ‘Yes I think they can see now that it’s not an issue, that it’s a good for them’ (cyfweliad 2, tudalen 7, llinell 1).  Noda un rhiant arall ‘actually they kind of got reassured really with just seeing how well he’s getting on, and they could see he’s not struggling, he’s engaging, he gets involved in the games and things’ (cyfweliad 3, tudalen 5, llinell 4 – 6). Gwelir dwy astudiaeth yn nodi mewnbwn teulu estynedig gan deimlo fod y plant yn medru cyfieithu iddynt pan fyddant yn ymweld.  Nodwyd deilliannu positif o gyflwyno ail iaith gan y ddau deulu yn yr ymchwil hwn (Mosty et al., 2013; Wozniczka, 2011).

	4.3	Heriau
Wrth ymdrin â heriau, gwelir nifer yma'r â’r un pryderon. Hynny yw, a fyddai’r plentyn yn deall, a fyddai’r plentyn yn setlo, beth fyddai iaith y cylchlythyron a hefyd a fyddai’r teulu yn cael eu derbyn yn y lleoliad oherwydd nad oeddent yn medru’r Gymraeg. Gwelir pob un o’r rhain yn cael eu datrys mewn llai na thri mis. 

		4.3.1	Addysg
Fodd bynnag, gwelir un holiadur yn nodi gweld y penderfyniad o ba iaith i’w chyflwyno i’r plentyn a pha iaith fyddai o fudd iddo yn her na chafodd ei ddatrys am hyd at 3 mis.  Nodwyd ‘disagreement with partner on what medium to educate, not knowing which medium would benefit my child - long discussion, but pleased with result.  Both resolved within 3 months’ (holiadur 11, c. 10).  Noda’r holiadur bryder y byddai addysgu’r plant trwy gyfrwng yr iaith Gymraeg yn eu gwneud yn elitaidd, yn uwchraddol i’w cyfoedion.  Nodant ‘worried about tertiary education - do not want our children to be elite Welsh or English’ (holiadur 11, c. 10). Dyma’r unig deulu a nododd yr her hon.  Roedd 13 holiadur wedi nodi ysgol gynradd neu uwchradd ond neb arall wedi nodi Prifysgol/Addysg Uwch. Ymhellach yn yr holiadur cydnabyddir gefnogaeth y lleoliad wrth nodi: 


‘we were worried about choosing the right medium setting.  Spoke to staff at the nursery at both Welsh medium and English medium schools and staff have reassured us that there are lots of parents in this situation and children thrive’.												     (holiadur 11, c. 10)

Noda Lansdowne Davies a Starr (2018) bod angen dilyniant addysgiadol er mwyn sicrhau plentyn sydd yn llwyddiannus ddwyieithog. Mae’r strwythur hwn yn bodoli gyda’r Mudiad ond hefyd gan Feithrinfeydd preifat nad ydynt o dan adain Mudiad Meithrin. Gwelir rhieni yn dechrau’r daith drwy gyflwyno’r iaith yn gynnar i’w plant (Lansdowne Davies a Starr, 2018). 

		4.3.2	Dysgu’r Gymraeg
Yn adran yr heriau gwelwyd y ganran fwyaf o’r rhieni yn ymateb bod dysgu’r iaith yn her iddynt. Nodwyd yn holiaduron bod yr her a’r pryder hyn yn gyfredol.  Gwelir 3 yn nodi ei bod dal yn gweld dysgu’r iaith yn her ar ôl 12 mis.  O’r 28 holiadur, gwelwyd 21% (n = 6) am ddysgu’r iaith er mwyn helpu eu plant gyda darllen a gwaith cartref pan fyddant yn mynd i’r ysgol.  Noda dau holiadur fod y plant yn eu dysgu nhw yn enwedig un holiadur lle dywed y fam ei bod yn ‘rusty’ a nawr mae hi a’r tad, sydd yn ddi-Gymraeg, yn cael eu haddysgu gan ei merch (holiadur 9, c. 8).  Noda un teulu arall ‘as our daughter grew more confident in Welsh we felt left behind. Staff reported that our daughter was fluent in the Welsh Language ... now going to Welsh classes’ (holiadur 12, c. 10). Noda rhiant arall ‘I have yet to hold a conversation in Welsh and I need to go for lessons’ (holiadur 15, c. 11).
Wrth gael eu cyfweld noda tri allan o’r pump rhiant eu bod am ddysgu’r Gymraeg er mwyn helpu eu plant.  Roedd dwy eisoes wedi dechrau neu ar fin dechrau gwersi er mwyn cefnogi addysg eu plant.  Noda un ‘I’m going back now, I’m starting Welsh lessons again.  I want to be able to support that and help her learning’ (cyfweliad 4, tudalen 3, llinell 9). Roedd un o’r mamau yn teimlo bod diffyg yr iaith Gymraeg yn ei dal hi nôl, a thrwy hyn ei bod yn methu cefnogi ei phlentyn fel y dymunai.  Oherwydd hyn roedd hi hefyd am ddychwelyd i gael gwersi ond gan fod baban bach yn y teulu yn methu cyflawni hyn ar hyn o bryd. 
	4.4	Cefnogaeth Staff y lleoliad
Roedd y cwestiwn olaf ar yr holiadur yn ymdrin â’r gefnogaeth a gafwyd gan staff y lleoliadau er mwyn datrys ac ymdrin â phob pryder a her.  Diolchai pob holiadur a fynegodd barn, am y gefnogaeth a gawsom gan staff, arweinwyr a pherchnogion y Meithrinfeydd. Roedd nifer yn ymdrin â dysgu’r iaith a sut cafodd y Gymraeg ei gyflwyno i’r plentyn.  Noda un holiadur ‘staff have introduced B to the Welsh language slowly through activities and singing.  Staff regularly speak to him in Welsh now and he understands and responds’ (holiadur 15, c. 10).  Noda un arall ‘I was worried that my child was creating successful friendship groups with Welsh speakers, but staff organised, coffee mornings etc., so we get to know other families’ (holiadur 14, c. 10).  Roedd pob holiadur a fynegodd barn yn hapus ac yn awyddus i nodi hyn.  Aeth un fam ymhellach gan ddweud nad problem y Feithrinfa oedd y ffaith nad oedd hi yn medru’r Gymraeg ‘its my issue, I need to learn Welsh’ (holiadur 10, c. 11).  Gwnaeth 18 allan o’r 28 (64.5%) holiadur nodi diolch a rhoddwyd mewnbwn positif am staff y lleoliadau.
I grynhoi, gwelir dwy her yn parhau am 12 mis ac un ohonynt yn gyfredol. Roedd dau yn ymweud â dysgu’r iaith, ac un am sut roedd y plentyn wedi ymdoddi mewn i’r lleoliad.  Roedd dau wedi cymryd hyd at 6 mis, megis sut roedd y plentyn wedi  derbyn trydedd iaith a’r llall yn ymwneud â’r teulu estynedig a sut roedd y rhain yn derbyn ail iaith eu hŵyr. Roedd pump wedi cymryd hyd at dri mis a phedwar o’r rhain yn ymweud â chaffael neu addysg yn yr ail iaith a’r llall gydag agwedd y teulu estynedig. 









5. Casgliad a thrafodaeth:
Mae’r ymchwil hwn wedi’i selio yn Sir Gaerfyrddin lle mae nifer helaeth o’r ysgolion yng nghategori A, sef Cymraeg eu hiaith. Mae ysgolion Saesneg eu hiaith ar gael yn Rhydaman, Caerfyrddin, Llandeilo a Llanelli ac aethpwyd a holiaduron i un o’r trefi hyn ond ni ddychwelwyd yr un holiadur gan y Feithrinfa.  Felly daeth pob holiadur yn ôl o ardaloedd mwyaf Cymreig y Sir. Roedd pob holiadur wedi cael eu dychwelyd o deuluoedd oedd yn byw yn ardaloedd Sir Gaerfyrddin lle byddai’r plant, os dymunir,  yn mynychu ysgolion lleol categori A. Efallai roedd ymateb y rhieni yn adlewyrchu'r ardaloedd lle roeddent yn byw a lle byddai’r plant yn mynychu lleoliadau ac yn mynd ymlaen i’r ysgol gynradd (Cyngor Sir Gâr, 2016).
Gwelwyd fod  46.5% (n = 13) o’r rhieni am i’r plant gael cysondeb a dilyniant ac felly'r angen i ddechrau yn y Gymraeg a gweld hwn yn cael ei ymestyn wrth iddynt fynychu’r ysgol Gynradd, Uwchradd ac un yn sôn am Addysg Uwch (Morcom a Roy, 2017).  Mae Mudiad Meithrin yn sôn fod hyn yn ffactor wrth iddynt gyflwyno ‘taith iaith’ i’r rhieni sydd yn dechrau eu plant yn yr Ysgol Feithrin (Mudiad Meithrin, dim dyddiad a: 14; Lansdowne Davies a Starr, 2018).  Yma gwelir cynllun sydd yn cyflwyno’r Gymraeg i’r teulu trwy’r ‘Clwb Cwtsh’ ac ymlaen i’r Gymraeg i Blant cyn dechrau’n ffurfiol yn yr Ysgol Feithrin.  
Nododd 46.5% (n = 13) bryderon am y famiaith, cylchlythyron a sut roedd rhieni yn cael eu trin gan eu bod yn ddi-Gymraeg. Er i un fam cael profiad negyddol mewn dosbarth bwydo o’r fron gwelir nifer yn cael profiadau positif wrth iddynt ddatgan bod eu pryderon yn cael eu cymryd o ddifri gan y lleoliadau. Roedd pob un teulu, oedd wedi nodi barn, yn datgan bod staff y lleoliadau o gymorth iddynt drwy siarad mamiaith y teulu wrth gasglu’r plant neu wrth siarad am ddigwyddiadau’r dydd.  Ni welwyd unrhyw broblem cyfathrebu gyda’r teuluoedd hyn.  
Ar yr un pryd, gwelwyd bod y plant yn meithrin sgiliau dwyieithrwydd yn naturiol, gyda chefnogaeth mamiaith yn lleihau wrth i’r plentyn ddod yn fwy hyderus yn yr iaith. Mae ymchwil yn cefnogi defnyddio’r dull trochi i ddysgu ieithoedd lleiafrifol (Morcom a Roy, 2017; McVeigh et al., 2017; Slater, 2017) ond ni ddylid gwneud hyn ar draul hunaniaeth a’r angen i barchu iaith y teulu.  Gwelwyd gwahaniaeth rhwng pryderon a heriau rhieni oedd yn brofiadol yn y dull trochi a’r rhieni oedd yn addysgu eu plant am y tro cyntaf. Gwelwyd llawer mwy o heriau a phryderon gan rieni oedd yn ddibrofiad.  Nodwyd 47 ymateb am bryder a her gan rieni di-brofiad i’r gwrthwyneb, ond dau a gafwyd gan rieni oedd yn gyfarwydd â’r drefn addysgu. Noda Llywodraeth Cymru (2016) fod angen sicrhau gwybodaeth gyflawn i rieni di-Gymraeg o’r gwahanol raglenni sydd ar gael iddynt wrth gyflwyno’r iaith i’w plant.
Cafodd staff y lleoliadau glod gan 64.5% (n = 18) o’r teuluoedd.  Gwelwyd polisi drws agored Mudiad Meithrin a’r Meithrinfeydd yn rhoi cyfle i rieni fynegi pryder a magu ymdeimlad o berthyn. Nodai Crookes a Schmit (1991) fod yr angen i berthyn yn ysgogiad i ddysgu ail iaith. Dangoswyd bod cyfathrebu yn bwysig er mwyn goresgyn unrhyw her a phryder ac wrth weld 75.5% (n = 37) o’r rhain yn cael eu dileu ar unwaith o fewn y lleoliadau gwelir mai siarad yw’r ffordd ymlaen.  Allan o’r 49 her a phryder a ddatgelwyd gan y rhieni cafodd 37 ohonynt eu lliniaru ar unwaith,  7 o fewn 3 mis, 2 o fewn 6 mis a 3 o fewn blwyddyn. Noda Lansdowne Davies a Starr (2018) bod cyfathrebu da a sensitif i iaith y teulu yn arfer dda.  
Roedd dau o’r tri her hwn yn ymwneud â dysgu’r iaith a gwelwyd dau deulu yn mynychu gwersi dysgu Cymraeg yn barod a un teulu arall yn barod i fynychu gwersi.  Mae’r angen yno i gael gwersi sydd yn haws i rieni fynychu.  Gwelir un teulu yn awyddus i dechrau ond roedd ganddi faban newydd.  Byddai cynllun ‘Clwb Cwtsh’ Mudiad Meithrin yn addas iddi gan fyddai’r Clwb yn darparu adoliant i’r baban pan fyddai’n cael gwersi Cymraeg (Lansdowne Davies a Starr, 2018).  Gan fod tri holiadur arall wedi nodi byddant am ddysgu’r iaith byddai derbyn gwybodaeth am Gynllun ‘Clwb Cwtsh’ yn medru fod yn sbardun i ddechrau mynychu gwersi. 
Wrth grynhoi, gwelir bod angen strwythur a dilyniant addysgiadol ar rieni pan maent yn dewis addysg Gymraeg i’w plant a chydnabyddir hyn ym mholisi Cymraeg 2050 Llywodraeth Cymru (2016). Dangoswyd yn yr ymchwil fod polisi cyfathrebu da yn dileu 75.5% o’r heriau a phryder wrth i rieni gael cyfle i siarad am eu pryderon. Gwelir fod staff y lleoliadau yn bwysig yn hyn o beth gan mai nhw yw cyswllt cyntaf rhieni wrth iddynt siarad am gyflwyno’r ail iaith i’w plant.  Gwnaeth 6 holiadur ddatgan eu bod am wersi Cymraeg a gwelir ymrwymiad Mudiad Meithrin ynghyd â Llywodraeth Cymru i ddarparu’r gwasanaeth hwn (Lansdowne Davies a Starr, 2018; Llywodraeth Cymru 2016). 

  
6. Cyfyngiadau:
Mae’n rhaid cydnabod mai ymchwil ar raddfa fach yw hwn.  Dim ond 28 holiadur oedd ar gael i’w dadansoddi a gwnaethpwyd pum cyfweliad gyda rhieni. Ym mhob cyfweliad y fam oedd yn bresennol ac efallai byddai’r ymatebion wedi bod yn wahanol petai'r ddau riant wedi medru mynychu’r cyfweliadau. Yn ogystal, roedd pob cyfranogwr yn wirfoddol ac oherwydd hyn nid oedd yn bosib  rheoli oed na chefndir economaidd a diwylliannol y rhieni.   
Hefyd, rhaid cydnabod bod yr ymchwil i gyd wedi ei leoli o fewn ardal Gymraeg naturiol Sir Gaerfyrddin.  Er bod y rhieni i gyd yn ddi-Gymraeg roeddent wedi ymgartrefi mewn ardal sydd yn naturiol Gymraeg ei hiaith a’i diwylliant.  Oherwydd hyn, efallai gwelir fod y canlyniadau yn wahanol i’r rhai a fyddai wedi dod o ardal fwy Saesnig o’r Sir.














 

7. Argymhelliad am ymchwil pellach:    
Gwelwyd 25% o’r heriau a phryderon yn parhau i fodoli ar ôl 3 mis gyda 3 yn parhau hyd at 12 mis. Heblaw am bryder ac agwedd teulu estynedig mae’r 25% hwn yn ymdrin â phryderon a heriau rhieni o fethu â chyfathrebu yn y Gymraeg.  
Byddai ymchwil pellach yn canolbwyntio ar yr her hon. Gwelir fod angen am wersi Cymraeg fyddai’n galluogi rhieni i fynychu gyda’u plant neu yn ystod amser ysgol.  Mae cynllun peilot presennol Mudiad Meithrin yn llanw’r bwlch hwn.  Fodd bynnag, cynllun peilot yw hwn ond wrth edrych ar yr heriau a’r pryderon a godwyd gan yr holiaduron a chyfweliadau mae angen cynnig gwersi Cymraeg sydd yn ateb gofynion rhieni.  Fodd bynnag, gwelir cwtogi ariannol Awdurdodau Lleol yn lleihau gwersi Cymraeg cymunedol ond gwelir canlyniadau’r ymchwil yn cefnogi’r awydd am wersi Cymraeg.  Gall ymchwil ymhellach ganolbwyntio ar sut y  gellir cefnogi’r angen am wersi iaith i rieni plant sydd yn mynychu lleoliadau Cymraeg.
[bookmark: _GoBack]Un pryder arall cymerwyd dros dri mis i’w dileu oedd rhieni â phryderon na fyddent yn cael croeso mewn lleoliad Cymraeg ei iaith. Yn ei cyfanrwydd, cafwyd 47 her a phryder gan rhieni newydd a 2 gan rieni profiadol. Awgryma hyn fod angen mwy o gefnogaeth ar rieni newydd wrth iddynt ddechrau cyflwyno ail iaith i’w plentyn. Gall ymchwil pellach leihau’r gofid am hyn wrth gyflwno’r Gymraeg pan mae’r fam yn feichiog drwy darparu adnoddau sydd yn cyflwyno dwyieithrwydd yn gynnar ar y daith iaith.  Gellir mynychu clinig cyn-geni a chyflwyno’r adnoddau a’r syniad o ddwyieithrwydd mewn modd naturiol a chefnogol.  Byddai’r adnoddau yn rhoi amser i’r teulu fewnoli’r wybodaeth a rhoi cyfle i ofyn cwestiynnau a chodi unrhyw bryderon neu heriau a ddaw i’r golwg. 

